7 Kisah Individu yang Mewariskan Harta Kepada Orang Tidak Dikenali.

Ia adalah perkara biasa bagi orang kaya untuk meninggalkan sebahagian atau seluruh harta mereka kepada pewaris seperti ahli keluarga atau rakan-rakan. Walau bagaimanapun, sangat jarang berlaku di mana orang kaya meninggalkan kekayaan mereka kepada orang yang tidak dikenali. Berikut adalah kisah di mana tujuh individu pemurah yang mewariskan harta mereka kepada orang asing.

Pada tahun 1919, seorang lelaki yang terkenal kerana kekayaan dan sifat anehnya telah meninggal dunia. Antara sifat anehnya itu dapat dilihat pada wasiat yang ditinggalkannya.

Sebelum meninggal dunia, dia telah memberitahu pengurus harta pusakanya bahawa dia memiliki 71 pasang seluar panjang. Dia mengarahkan pengurus harta itu menjual semua seluarnya dalam lelongan selepas kematiannya dan keuntungan daripada jualan itu hendaklah diagihkan kepada fakir miskin.

Dia juga memberitahu pengurus harta itu bahawa semua seluarnya itu mestilah dijual kepada pembeli berbeza dan tiada seorang pun yang dibenarkan untuk membelinya lebih daripada sehelai. Permintaan lelaki itu dijalankan oleh pengurus harta seperti yang diminta.

Apa yang mengejutkan ialah, setiap seluar yang dijual itu mempunyai uncang kain tersembunyi mengandungi wang bernilai USD 1,000 (dianggarkan bernilai USD 13,514 pada hari ini). Ahli keluarganya pula tidak ditinggalkan harta walaupun sedikit. (sumber)

Apabila John White dari Somerset, England, meninggal dunia pada usia 96 tahun, Dia telah meninggalkan wang sebanyak £ 40,000 kepada anak saudaranya Richard (White tidak pernah berkahwin atau mempunyai anak). Richard kemudian telah menabung wang itu dalam dana amanah untuk anak-anaknya sendiri.

Apa yang menariknya ialah tentang sebahagian besar lagi kekayaan White yang bernilai £ 2,000,000. Semua wang itu telah dibahagikan kepada beberapa gereja, sekolah dan organisasi di kawasan tempat White tinggal.

Namun, tiada seorang pun daripada pertubuhan-pertubuhan itu yang mengenali White atau mengetahui sebab mengapa dia meninggalkan harta yang banyak kepada mereka. Richard dan ahli keluarga yang lain memberitahu bahawa mendiang White sememangnya seorang yang suka membuat kejutan. (sumber)

Seorang peguam dari Kanada, Charles Vance Millar, terkenal di kalangan sahabat-sahabatnya sebagai seorang yang suka bergurau. Jadi, mereka tidak begitu hairan melihat wasiat pelik yang ditinggalkan Millar selepas dia meninggal dunia.

Millar tidak pernah berkahwin atau mempunyai anak tetapi mempunyai tiga orang rakan baik yang membenci antara satu sama lain. Dalam wasiatnya, dia telah mewariskan sebuah rumah percutian di Jamaica kepada ketiga-tiga orang sahabatnya itu tetapi dengan syarat mereka perlu tinggal bersama-sama.

Millar juga cuba berjenaka apabila mewariskan saham Kelab Joki Kuda Ontario bernilai USD 25,000 setiap satu kepada beberapa pertubuhan aktivis anti-perlumbaan kuda.

Apa yang paling menarik ialah klausa ke-10 dalam wasiatnya. Baki aset yang dimilikinya hendaklah dicairkan selepas 10 tahun daripada tarikh kematiannya. Semua harta itu kemudian didermakan kepada wanita di Toronto yang paling ramai melahirkan anak.

Pada tahun 1936, baki hartanya bernilai CAD 750,000 dibahagikan kepada 6 orang wanita di mana empat daripadanya melahirkan seramai sembilan orang anak. (sumber)

Pada tahun 1930, sebuah akhbar dari Vienna, Austria, telah melaporkan kisah seorang pelakon muda Austria bernama Corin Ward yang dianugerahkan dengan harta pusaka daripada seseorang yang tidak dikenalinya.

Wanita itu menerima panggilan telefon daripada pihak pengurusan harta mengenai pusaka yang ditinggalkan kepadanya dan dia bersetuju untuk pergi ke pejabat pengurusan harta itu.

Rupa-rupanya, seorang lelaki yang hanya merujuk dirinya sebagai "Dr. Meszaros" telah meninggalkan sejumlah wang bernilai € 50,000 kepada Corin. Dr. Meszaros sebenarnya mencintai Corin tetapi tidak berani untuk memberitahunya. Dia yang tidak berkahwin atau mempunyai anak memilih untuk meninggalkan kekayaannya kepada Corin. (sumber)

Kisah ini juga berlaku pada tahun 1930. Seorang pelakon muda bernama Lillian Mallrup mendapati dirinya tiba-tiba menjadi kaya kerana mewarisi harta daripada orang yang tidak pernah dia temui atau kenali.

Lillian telah diberitahu melalui surat bahawa salah seorang rakan kepada bapa saudaranya telah meninggal dunia di Paris dan mewariskan harta sebanyak € 700,000 kepadanya. Satu-satunya syarat dalam wasiat itu ialah Lillian perlu mengasingkan € 100,000 untuk dimasukkan dalam dana amanah untuk membantu pelajar-pelajar kolej yang memerlukan.

Pelakon muda itu sangat terkejut dengan hadiah lumayan yang diterimanya itu dan menyatakan bahawa dia hanya mengetahui tentang Henri de la Salle apabila bapa saudaranya menyebut nama lelaki itu dalam surat yang ditulisnya. (sumber)

Apabila Lous Carlos meninggal dunia pada usia seawal 42 tahun, dia tidak berkahwin, tidak mempunyai anak dan juga tidak mempunyai sanak saudara yang dikenalinya.

Walaupun tidak mempunyai pewaris, warga Portugis itu tahu bagaimana untuk membahagikan harta-harta yang dimilikinya. 13 tahun sebelum meninggal dunia, Luis Carlos telah menulis wasiat untuk menguruskan pangsapuri 12 bilik miliknya di Lisbon, rumah di utara Portugal, kereta dan wang tunai bernilai € 25,000.

Dia kemudian membahagikan semua harta-hartanya itu kepada 70 orang penerima yang dipilihnya secara rawak melalui buku telefon Lisbon. Disebabkan cara wasiat yang pelik ini, ramai penerima yang menganggap bahawa mereka sebenarnya ditipu oleh sindiket penipuan. (sumber)

Archibald McArthur adalah seorang yang penuh misteri. Selepas perang saudara, dia telah berpindah dan tinggal di Dodgeville, Wisconsin. Dia memulakan hidup di sana tanpa wang tetapi tidak lama selepas itu dia menjadi seorang peguam yang berjaya dan kaya.

Akan tetapi, secara tiba-tiba McArthur telah memutuskan untuk melepaskan kekayaannya dan membasmi kemiskinan di kawasannya. Dia sering mendermakan wang dengan meninggalkannya di kawasan perkuburan.

Pada tahun 1922, dia membeli sebuah kereta dan berpindah ke Florida. Apabila dia meninggal dunia, wasiatnya mendedahkan bahawa McArthur telah meninggalkan USD 5 kepada saudara-maranya setiap seorang.

Manakala wang selebihnya (dianggarkan bernilai kira-kira USD 3 juta hari ini) pula diwariskan kepada seorang lelaki yang pernah dia temui dan berbual di sebuah kerusi di taman. McArthur juga seperti seorang selebriti di Wisconsin di mana dia biasanya digelar sebagai Dodgeville Hermit atau Petapa Dodgeville. (sumber)


Apa Itu Kleptokrasi Dan Kesannya Kepada Negara

Anda pastinya sering mendengar perkataan "Kleptokrasi", tapi tahukah anda apa maksudnya yang sebenar?

Kleptokrasi adalah istilah dengan konotasi negatif, yang digunakan untuk menentukan bentuk kepimpinan di mana pegawai-pegawai kanan kerajaan menggunakan kuasa mereka untuk menggelapkan wang rakyat untuk kepentingan diri dan untuk menguatkan keutamaan politik mereka.

Kleptokrasi sering diamalkan di bawah kerajaan autokratik di mana pengawasan dari luar hampir tidak wujud, Oleh itu, pengagihan dan penggunaan dana awam ditentukan oleh kepimpinan negara.

Pegawai kerajaan yang korup ini menggunakan dana yang diperuntukkan bagi pembangunan negara untuk kepentingan peribadi.

Terdapat banyak contoh kerajaan sedemikian di seluruh dunia, di mana kepimpinan negara telah mengumpulkan sejumlah besar kekayaan dan akibatnya ditanggung oleh majoriti rakyat.

Kleptokrasi berkait rapat dengan kumpulan tentera, oligarki, diktator, dan jenis nepotisme atau rejim autokratik, di mana pengawasan luaran tidak wujud atau mustahil.

Ketiadaan pemantauan boleh diburukkan lagi oleh pegawai rasuah yang mengawal bekalan dan cara pengagihan dana awam.

Para pemimpin Kleptokrat memperlakukan hasil-hasil daripada sesebuah daerah itu seolah-olah milik mereka yang dibelanjakannya untuk kemewahan dan kebanggaan.

Malah, kebanyakan daripada mereka memindahkan dana negara ke akaun rahsia di negara-negara asing.

Rusia sering disebut sebagai contoh kleptokrasi moden, dan presiden Rusia ketika ini, Vladimir Putin digambarkan sebagai "definisi sebenar seorang pemimpin kleptokratik."

Walaupun lonjakan Vladimir Putin ke puncak politik Rusia dipacu oleh janji-janji untuk menghapuskan semua oligarki di negara ini, presiden ini kemudiannya mengambil pendekatan dengan kecenderungan kleptokrat untuk mencapai jawatan presiden dan mula mengumpulkan harta.

Dalam rejim Putin, kira-kira 35% daripada kekayaan negara dikawal oleh 110 orang. Lebih menarik, majoriti individu ini adalah kenalan dan saudara-mara presiden ini.

Presiden Vladimir Putin sendiri dipercayai memiliki aset bernilai RM820 bilion.

Walaupun rasuah sememangnya sudah menjadi penyakit di Rusia, namun masalah ini semakin buruk semasa Putin menjadi presiden, dengan kedudukan Rusia dalam Indeks Persepsi Korupsi merosot ke kedudukan ke-131 daripada 176 negara.

Masalah kleptokrasi adalah yang paling teruk semasa penggal kedua Putin sebagai presiden di mana kejahatan seperti korupsi dan nepotisme telah berleluasa dalam kerajaan.

Putin telah dituduh menyalahgunakan dana awam, dengan kawan rapat dan saudara-saudaranya yang mendapat manfaat daripada perbelanjaan belanjawan yang menyalahi undang-undang.

Pengkritik percaya bahawa RM210 bilion yang digunakan oleh Rusia untuk menjadi tuan rumah Sukan Olimpik Musim Sejuk 2014, separuh daripadanya digunakan untuk membuat pembayaran yang tidak biasa dilakukan, kepada rakan-rakan Putin.

Afrika mempunyai banyak pemimpin kleptokratik di dunia, yang telah memacu ekonomi mereka ke arah kehancuran.

Tidak mengejutkan adalah hakikat bahawa kebanyakan pemimpin kleptokratik Afrika naik ke kedudukan mereka melalui rampasan kuasa tentera, dan menubuhkan kerajaan autokratik.

Terdapat trend yang sama di Afrika di mana negara-negara termiskin dan kurang maju sering kali dibelenggu kleptokarsi, dan orang buta huruf membentuk peratusan yang besar dalam populasi masing-masing.

Banyak negara Afrika yang kaya dengan sumber asli seperti logam berharga dan bahan api fosil.

Sesetengah cendekiawan percaya bahawa campurtangan asing mempunyai tanggungjawab dalam mewujudkan dan mengembangkan kleptokarsi di Afrika, khususnya pada abad ke-20.

Bekas presiden Zaire (kini dikenali sebagai Demokratik Republik Kongo), Mobutu Sese Seko adalah salah satu pemimpin paling korup dalam abad ke-20.

Di bawah kepimpinan Mobutu, ekonomi Zaire semuanya telah runtuh dan mengalami hiperinflasi yang belum pernah terjadi sebelumnya.

Ketua negara yang paling lama berkhidmat di Zimbabwe, bekas presiden iaitu Robert Mugabe adalah seorang kleptokrat yang terkenal.

Nepotisme oleh Presiden Mugabe akhirnya sangat dahsyat dan menyebabkan kejatuhannya. Walaupun demokrasi telah menggantikan banyak kleptokarsi  di Afrika, masalah ini masih ada di benua ini.

Sesetengah pihak melihat kerajaan Afrika Selatan sebagai kleptokrasi, dan Presiden Zuma telah memperoleh reputasi terlibat dalam nepotisme, memberikan bantuan kepada kenalannya.

Satu lagi kleptokrat terkenal di Afrika moden ialah Presiden Uganda, Yoweri Museveni.

Amerika Syarikat sering digambarkan sebagai model demokrasi yang sebenar, tetapi apa yang menghairankan adalah bahawa kerajaan Amerika telah dilabel sebagai kleptokrasi dalam beberapa tahun kebelakangan ini.

Presiden Donald Trump telah menjadi tokoh pembahagi dalam politik Amerika, dengan gaya kepemimpinannya menawan sesetengah pihak dan pihak yang lain mengkritiknya.

Walau bagaimanapun, hakikatnya adalah Presiden Trump tetap berkongsi ciri-ciri dengan pemimpin kleptokrat yang terkenal, dengan nepotisme diwujudkan dalam membuat pelantikan penting semasa bergelar presiden.

Sejak permulaan penggalnya, Presiden Trump telah dituduh menindak pihak media dan mengagihkan bantuan kepada ahli keluarga dan rakan-rakan rapat.

Sebagai contoh, Trump melantik Jared Kushner yang juga menantunya, untuk memegang jawatan utama di White House.

Ramai orang berasakan Jared tidak layak untuk berkhidmat sebagai utusan Amerika ke Timur Tengah, tetapi Trump mengancam pihak media yang membangkitkan isu itu.

Perlembagaan Amerika Syarikat membolehkan Donald Trump menjadi seorang kleptokrat sejati, yang mampu melantik isterinya sebagai Naib Presiden.

Walau bagaimanapun, ciri kleptokratik seperti nepotisme tidak berlaku dalam pentadbiran Trump sahaja.

Presiden John F. Kennedy satu ketika dahulu pernah melantik saudaranya, Robert, sebagai peguam negara AS, satu langkah yang mendapat kritikan hebat.

Narkokleptokrasi, juga dikenali sebagai negara-dadah atau ekonomi-dadah, adalah negara di mana wang dadah telah menjejaskan integriti kerajaan melalui rasuah pegawai besar kerajaan.

Raja dadah memaksa kerajaan untuk membenarkan perdagangan dadah haram dijalankan di dalam negara. Beberapa negara yang telah ditakrifkan sebagai ekonomi-dadah termasuklah Guinea-Bissau, Panama, Tajikistan, dan Venezuela.

Ekonomi-dadah berkongsi banyak ciri-ciri kleptokrasi, kerana terdapat sedikit individu yang memegang jawatan berpengaruh dalam kerajaan, mengawal sebahagian besar kekayaan negara dan membuatkan majoriti rakyat musnah dalam kemiskinan.

Dana yang disalahgunakan oleh rejim kleptokratik tersebut diperuntukkan untuk penyediaan perkhidmatan sosial yang penting seperti kesihatan, pendidikan, makanan, dan air.

Oleh itu, majoriti rakyat di negara-negara tersebut hidup dalam keadaan yang teruk dan kekurangan kemudahan asas.

Hanya beberapa individu di jawatan kanan kerajaan dan rakan sekutu mereka mendapat manfaat daripada kleptokrasi, yang biasanya melalui aktiviti rasuah.

Kleptocracies mempunyai reputasi yang teruk di dunia antarabangsa dan menyebabkan pelaburan asing. Dengan ini, ia akan melemahkan perdagangan merentas sempadan dan pasaran domestik.

Pemimpin kleptokratik menyalahgunakan dana yang diperoleh dari pembayaran cukai dan terlibat dalam pengubahan wang haram, yang mempengaruhi kualiti hidup rakyat secara negatif.

Pada tahun 2004, Transparency International, NGO Jerman yang berusaha untuk memerangi rasuah telah mengeluarkan senarai pemimpin yang paling korup dan jumlah kekayaan yang dikumpulkan mereka.

Di senarai teratas pada masa itu adalah Suharto, bekas presiden Indonesia, yang dianggarkan telah memperoleh kekayaan bernilai antara RM62bilion dan RM144 bilion.

Suharto dinamakan sebagai pemimpin dunia yang paling korup, dan dia menjadikan ahli keluarganya dan rakan-rakan sebagai ketua yang memonopoli negara.

Berada di kedudukan kedua senarai tersebut adalah bekas presiden Filipina, Ferdinand Marcos yang mengumpulkan kekayaan bernilai RM41 bilion pada tahun 1986, yang bersamaan dengan RM89 bilion pada tahun 2014.

Ferdinand dikenali kerana menjalankan rejim yang paling korup dan tidak demokratik dari tahun 1966 hingga 1986.

Pada tahun 1972, beliau meluluskan undang-undang Tentera dan menjadikan isterinya, Imelda Marcos, seorang pegawai yang kemudiannya melantik saudara-mara dan kroni untuk jawatan kerajaan yang menguntungkan.

Dia menggunapakai kapitalisme kroni di mana perniagaan swasta disita dan diserahkan kepada rakan-rakan serta saudara-mara.

Sesungguhnya, kleptokrasi adalah satu masalah yang sangat berbahaya dan boleh menghancurkan sesebuah negara. Pihak kerajaan yang tidak bertanggungjawab hidup senang lenang dan rakyat pula dibiarkan hidup merana.


Bagaimana Gusti Lengan Menamatkan Persengketaan Dua Syarikat Penerbangan

Perseteruan di antara syarikat-syarikat perniagaan merupakan satu perkara yang akan berlaku, apabila perniagaan yang dijalankan syarikat itu sama; menyebabkan wujudnya pesaing-pesaing lain.

Dalam era sekarang, syarikat Air Asia di negara kita membolehkan lebih ramai orang menaiki kapal terbang dengan kadar rendah. Bagaimanapun, Air Asia wujud tanpa bersaing secara berdepan dengan sistem penerbangan Malaysia Airlines (MAS) membolehkan kedua-duanya beroperasi secara serentak, memenuhi permintaan pasaran yang berbeza.

Di Amerika Syarikat, pernah berlaku satu insiden yang agak melucukan tentang persaingan di antara syarikat-syarikat penerbangan apabila mereka perlu bersaing dalam pasaran terkawal. Apa yang menarik adalah jalan penyelesaian yang dipersetujui mereka untuk mencapai solusi kepada masalah yang didepani.

Pada zaman tersebut, kerajaan Amerika Syarikat mengenakan regulasi ke atas kadar tambang tiket kapal terbang. Ini bermakna, setiap syarikat yang menjalankan operasi penerbangan perlu mengenakan kadar tambang serupa untuk setiap destinasi penerbangan - dengan syarat penerbangan itu dilakukan di antara dua negeri.

Menyedari wujudnya kelemahan dalam regulasi ini, seorang ahli perniagaan bernama Rollin King menubuhkan syarikat Air Southwest di Texas, sebuah negeri besar yang saiznya jauh melebihi banyak negara lain. Oleh kerana saiznya besar, King melihat idea untuk menjual tiket-tiket penerbangan antara bandar di Texas, membolehkan AIr Southwest tidak jatuh dalam regulasi kadar tambang kerajaan Amerika Syarikat.

Idea ini disampaikan kepada peguam beliau yang bernama Herb Kelleher. Setelah meneliti semua perspektif, Kelleher memberitahu apa yang mahu dilakukan King secara teknikalnya - tidak salah dan dibenarkan. Jadi King mengajak Kelleher menyertai beliau memulakan operasi Air Southwest di Texas sahaja.

Mengetahui wujud sebuah syarikat yang mengambil peluang ke atas kelompongan regulasi kerajaan, tiga syarikat penerbangan iaitu Texas International, Barniff dan Continental bertindak menyaman Air Southwest kerana melanggar syarat yang telah ditetapkan. Perbicaraan panjang yang berlangsung lebih 3 tahun akhirnya berpihak kepada Air Southwest dan mereka dibenarkan terus beroperasi di Texas.

Mendapat lesen besar, King dan Kelleher menukar nama penerbangan mereka kepada Southwest Airlines, menawarkan penerbangan pada harga lebih rendah serta memperkenalkan uniform yang menjolok mata penumpang. Bermula pada 18 Jun 1971, Southwest Airlines mula beroperasi di Texas melibatkan bandar Dallas, San Antonio dan Houston.

Bermula pada tahun 1978, kerajaan Amerika Syarikat menarik balik peraturan regulasi yang mengawal kadar tambang. Ini membolehkan Southwest Airlines mula beroperasi di luar Texas dan perniagaan mereka mula berkembang pesat selepas itu.

Berikutan kedudukannya yang agak lain daripada yang lain, syarikat King dan Kelleher gemar memperkenalkan taktik pemasaran yang jauh berbeza. Untuk setiap kawasan yang berbeza, mereka akan menggunakan slogan yang unik untuk kawasan tersebut. Salah satu slogan yang mereka gunakan adalah slogan 'Just Plane Smart!" yang digunakan di Phoenix, Arizona.

Selepas lebih setahun menggunakan slogan itu, peguam kepada sebuah syarikat bernama Stevens Aviation menghubungi Southwest Airlines memberitahu berlakunya pelanggaran hak cipta melibatkan slogan tersebut - Stevens Aviations mendakwa slogan itu milik mereka.

Kurt Herwald, CEO kepada Stevens Aviations bagaimanapun tidak mahu membawa tuntutan itu ke mahkamah, kerana dia tahu kos yang perlu ditanggung sangat besar. Selain itu, Herwald juga mengetahui cara kerja King dan Kelleher yang unik serta gemar melakukan sesuatu yang baru.

Jadi Herwald menemui King dan Kelleher bagi mencapai solusi kepada masalah ini, kerana dua syarikat menggunakan slogan serupa sudah pastilah akan mengelirukan pengguna. Bagaimanapun, sudah pastilah Southwest mahupun Stevens tidak akan menyerahkan hak kegunaan slogan itu sewenang-wenangnya.

Jadi Herwald menawarkan kepada Southwest Airlines satu penyelesaian yang mudah, menjimatkan kos serta mampu menjana publisiti kepada kedua-dua syarikat.

Herwald mencadangkan kepada King dan Kelleher satu perlawanan gusti lengan di antara kedua-dua syarikat diadakan, bagi menentukan siapakah pemilik slogan tersebut.

Pada 20 Mac 1992, kedua-dua eksekutif syarikat disorak ribuan pekerja dan penyokong membanjiri Pusat Sukan Dallas, yang terletak tidak jauh daripada ibu pejabat Southwest Airlines. Perlawanan itu akan dilangsungkan selama 3 pusingan, dengan pihak yang kalah perlu melepaskan tuntutan ke atas slogan serta mendermakan sejumlah wang untuk kebajikan.

Dua pusingan awal, memperolehi keputusan 1-1 selepas kedua-dua syarikat 'berjaya' menewaskan seteru mereka. Southwest meletakkan juara gusti lengan Texas tahun 1986, J.R. Jones memberikan mata pertama sebelum Kelleher 'ditewaskan' seorang pekerja wanita Stevens Aviations bernama Annette Coats. Bagaimanapun, pada pusingan terakhir, kedua-dua syarikat meletakkan ayam tambatan mereka, CEO Stevens Aviation, Kurt Herwald melawan Herb Kellher, tulang belakang Southwest Airlines.

Berbeza dengan kedua-dua pusingan awal yang tidak dipandang serius, pusingan ketiga menjadi penentu kepada semuanya.

Selepas 35 saat beradu lengan, Herwald berjaya menewaskan Kelleher seterusnya mendapat hak untuk menggunakan slogan yang direbutkan. Bagaimanapun, Herwald berkata dia bersetuju untuk membenarkan Southwest menggunakan slogan tersebut, kerana dia gembira Southwest bersetuju dengan cadangan gila dia menganjurkan pertandingan gusti lengan sebagai penentu siapa pemegang hak.

Berbeza dengan kebiasaan, langkah kedua-dua syarikat bersetuju menyelesaikan tuntutan di luar mahkamah dan di dalam kompleks sukan, dipuji ramai pihak. Kelleher sendiri mengakui sekiranya kes itu dibicarakan, kos yang bakal mereka tanggung adalah sekitar $500,000 untuk tempoh beberapa tahun.

Southwest Airlines juga mengakui selepas tuntutan dibuat Stevens Aviations, barulah mereka tahu penggunaan slogan 'Plane Smarts' yang serupa telah digunakan Stevens terlebih dahulu, jadi seandainya kes di bawa ke mahkamah - besar kemungkinan Southwest akan tewas.

Acara gusti lengan yang dinamakan sebagai 'Malice in Dallas' menjadi antara catatan sejarah korporat Amerika Syarikat melibatkan persengketaan syarikat penerbangan, yang berakhir dengan gembira. Kadar keuntungan Stevens Aviations selepas acara itu meningkat 4 kali ganda dalam tempoh 3 tahun sementara Southwest Airlines pula mendapati nilai saham mereka meningkat dua kali ganda ekoran acara itu.

Dalam dunia di mana setiap kesilapan kecil, kita akan dengar cabar-mencabar suruh saman atau bersedia terima saman; apa yang berlaku di antara Southwest Airlines dan Stevens Aviations merupakan satu peristiwa yang sangat luar biasa. Selain daripada menjana publisiti dan hubungan baik, keuntungan meningkat serta dana dapat disalurkan kepada badan kebajikan - tidak ada pihak yang berhadapan kerugian selepas itu.

Semangat seperti ini sepatutnya lebih acap kali diamalkan masyarakat dunia, khasnya orang Malaysia. Penulis pun dah bosan dengan ugutan yang kerap kali viral - salah sikit, nak saman. Tak kena sikit, kenapa tak saman?

Gusti lengan boleh. Main galah panjang boleh. Main bola tuju boleh. Menang, kalah, semua puas hati tak perlu bayar kos guaman yang semakin meningkat tinggi.


Sejarah Dan Punca Runtuhnya Khilafah Menurut Pandangan Ibnu Khaldun

Pastinya anda mengenali tokoh sejarah terkenal yang bernama Ibnu Khaldun yang meninggal dunia pada 17 Mac 1406. Melalui bukunya yang terkenal iaitu al-Muqaddimah, beliau telah menganalisis punca-punca kemusnahan Bani Umayyah dan juga Abbasiyah.

Ibnu Khaldun menyebutkan faktor pengganti khalifah Umayyah yang lebih cintakan duniawi dan melupakan perjuangan pendahulu mereka.

Kemudian datang zaman Khalifah Abbasiyah yang berjaya menggulingkan Bani Umayyah dan mencapai kuasa di tahap kemuncak.

Pada mulanya mereka cuba untuk menggunakan kekuasan tersebut ke arah kebeanran, kemudian tiba di generasi cucu Harun ar-Rasyid memegang kuasa, segalanya telah berubah.

Menurut Ibn Khaldun, di antara mereka, ada orang-orang soleh dan orang jahat bersama-sama, sehingga kuasa menjadi alat untuk bermegah-megah dan para khalifah Abbasiyah terbenam dalam kenikmatan duniawi.

Mereka melanggar nilai-nilai agama secara terbuka sehingga Allah S.W.T menghapuskan kuasa dari orang-orang Arab secara mutlak dan kemudiannya membenarkan negara-negara lain untuk merampas kuasa mereka.

Ibnu Khaldun yang wafat di era Dinasti Mamluk menegaskan bahawa Allah S.W.T tidak pernah berbuat kezaliman sedikit pun kepada para hambaNya.

Beliau seolah-olah hendak menegaskan bahawa kehancuran Khilafah Umayyah dan Abbasiyah adalah berpuncah daripada kesilapan mereka sendiri.

Beliau juga menggariskan bahawa bagi mereka yang ingin memelihara sejarah khalifah, mereka akan mengetahui kebenaran perkara ini.

Ibnu Khaldun kemudiannya memetik al-Masudi, sejarawan Arab klasik yang meninggal pada tahun 956, yang memberitahu perkara yang sama tentang tingkah laku Bani Umayyah, ketika Abu Ja'far al-Manshur iaitu khalifah Abbasiyah kedua, bertemu bapa saudaranya.

Mereka mencari maklumat mengenai Bani Umayyah. Lalu Abu Ja'far menjawab:

"Khalifah Abdul Malik itu penguasa yang autoritarian dan tidak peduli dengan apa yang dia lakukan. Khalifah Sulaiman hanya memikirkan kandungan perut dan alat kelaminnya. Ketika Khalifah Umar bin Abdul Azis adalah seperti orang buta dalam kawanan orang yang buta kedua belah mata. Orang yang menjadi pemimpin tersebut adalah Khalifah Hisham. "

Ibn Khaldun terus menyebut Abu Ja'afar yang memberitahu lebih jauh bahawa pada mulanya Bani Umayyah menjalankan tanggungjawab mereka, kemudian mereka memuaskan nafsu dan derhaka terhadap Allah S.W.T.

Oleh kerana kecuaian ini, Allah telah memakaikan baju kehinaan kepada mereka.

Kemudian Abu Ja'far memanggil Abdullah bin Marwan yang menceritakan pertemuannya dengan Raja Nubia (kawasan ini antara Mesir dan Sudan) ketika dia melarikan diri dari dikejar oleh Khalifah As-Saffah (Khalifah Abbasiyah pertama).

Diceritakan bahawa dialog antara Raja Nubia dan Abdullah bin Marwan adalah seperti berikut:

Raja Nubia: “Mengapa anda minum minuman keras yang dilarang dalam kitab suci anda?”

Raja Nubia: “Mengapa kamu merosakkan tanaman dan haiwan ternakan, bukankah itu perbuatan yang diharamkan?”

Abdullah bin Marwan: “Hamba dan pengikut kami yang berbuat sedemikian kerana kebodohan mereka”

Raja Nubia bertanya lagi: “Mengapa kamu memakai sutera dan emas padahal itu diharamkan ke atas kamu?”

Abdullah bin Marwan: “Kekuasaan kami dihancurkan bangsa bukan-Arab (Parsi). Mereka masuk agama kami dan mereka memakai sutera dan emas, padahal kami membencinya.”

Mendengar semua jawapan ini dari Abdullah bin Marwan, Raja Nubia berkata:

"Hamba kami, pengawal kami, pengikut kami, bangsa bukan Arab! Realitinya bukan seperti apa yang kamu katakan. Kamulah yang membenarkan apa yang dilarang. Kamu melakukan perbuatan terlarang dan menyalahgunakan kuasa sehingga Tuhan menimpakan bencana kepada kamu (Bani Umayyah).".

Raja Nubia terus marah dengan berakta: "Saya bimbang jika Tuhanmu mengenakan hukuman terhadap kamu sekarang ketika kamu berada di negara aku, maka aku juga akan akan ditimpa bencana dengan kamu. Tinggallah selama 3 hari sahaja, dan kemudiannya keluar dari negara aku!".

Ibnu Khaldun kemudian memberikan komen yang menarik mengenai kisah di atas: "Sudah jelas kepada kamu sekarang bagaimana khalifah berubah menjadi kuasa duniawi semata-mata."

Dari penjelasan Ibnu Khaldun ini, maka berhentilah menyalahkan orang lain. Sudah tiba masanya kita jujur dengan kenyataan dan fakta masa lampau.

Sekiranya generasi yang terbaik pada masa lalu pun tidak dapat menanggung godaan duniawi dan nafsu terhadap kuasa, apatah kita pada hari ini?

Tidakkah kita bimbang dihumban ke dalam lubang kehinaan sekali lagi?

فكان ذلك مما دعا الناس إلى أن نعوا عليهم أفعالهم وأدالوا بالدعوة العباسية منهم. وولي رجالها الأمر فكانوا من العدالة بمكان، وصرفوا الملك في وجوه الحق ومذاهبه ما استطاعوا، حتى جاء بنو الرشيد من بعده فكان منهم الصالح والطالح. ثم أفضى الأمر إلى بنيهم فأعطوا الملك والترف حقه، وانغمسوا في الدنيا وباطلها، ونبذوا الدين وراءهم ظهرياً، فتأذن الله بحربهم، وانتزاع الأمر من أيدي العرب جملة، وأمكن سواهم منه. والله لا يظلم مثقال ذرة.

ومن تأمل سير هؤلاء الخلفاء والملوك واختلافهم في تحري الحق من الباطل علم صحة ما قلناه. وقد حكى المسعودي مثله في أحوال بني أمية عن أبي جعفر المنصور، وقد حضر عمومته وذكروا بني أمية فقال: ” أما عبد الملك فكان جباراً لا يبالي بما صنع، وأما سليمان فكان همه بطنه وفرجه، وأما عمر فكان أعور بين عميان، وكان رجل القوم هشام ” . قال: ولم يزل بنو أمية ضابطين لما مهد لهم من السلطان يحوطونة ويصونون ما وهب الله لهم منه، مع تسنمهم معالي الأمور، ورفضهم دنياتها، حتى أفضى الأمر إلى أبنائهم المترفين، فكانت همتهم قصد الشهوات، وركوب اللذات من معاصي الله جهلاً باستدراجه وأمناً لمكره، مع اطراحهم صيانة الخلافة، واستخفافهم بحق الرياسة وضعفهم عن السياسة، فسلبهم الله العز وألبسهم الذل، ونفى عنهم النعمة ” . ثم استحضر عبد الله بن مروان فقص عليه خبره مع ملك النوبة لما دخل أرضهم فاراً أيام السفاح، قال: ” أقمت ملياً ثم أتاني ملكهم فقعد على الأرض وقد بسطت له فرش ذات قيمة، فقلت له ما منعك من القعود على ثيابنا؟ فقال: إني ملك! وحق لكل ملك أن يتواضع لعظمة الله إذ رفعه الله. ثم قال: لم تشربون الخمر وهي محرمة عليكم في كتابكم؟ فقلت: اجترأ على ذلك عبيدنا وأتباعنا بجهلهم! قال: فلم تطؤون الزرع بدوابكم والفساد محرم عليكم، قلت: فعل ذلك عبيدنا وأتباعنا بجهلهم! قال: فلم تلبسون الديباج والذهب والحرير وهو محرم عليكم في كتابكم؟ قلت: ذهب منا الملك وانتصرنا بقوم من العجم دخلوا في ديننا فلبسوا ذلك على الكره منا. فأطرق ينكت بيده في الأرض ويقول: عبيدنا وأتباعنا وأعاجم دخلوا في ديننا ثم رفع رأسه إلي وقال: ” ليس كما ذكرت! بل أنتم قوم استحللتم ما حرم الله عليكم، وأتيتم ما عنه نهيتم، وظلمتم فيما ملكتم، فسلبكم الله العز وألبسكم الذل بذنوبكم. ولله نقمة لم تبلغ غايتها فيكم. وأنا خائف أن يحل بكم العذاب وأنتم ببلدي فينالني معكم. وإنما الضيافة ثلاث. فتزود ما احتجت إليه وارتحل عن أرضي. فتعجب المنصور وأطرق.

فقد تبين لك كيف انقلبت الخلافة إلى الملك، وأن الأمر كان في أوله خلافة، ووازع كل أحد فيها من نفسه وهو الدين، وكانوا يؤثرونه على أمور دنياهم وإن أفضت إلى هلاكهم وحدهم دون الكافة.


Kisah Ahli Matematik Terhebat Yang Paranoia Kronik Sehingga Meninggal Dunia

Kurt Godel ialah seorang ahli matematik Austria yang sangat bijak tetapi juga seorang yang pelik. Godel dianggap sebagai seorang ahli matematik paling revolusioner pada abad ke-20 kerana sering muncul dengan pelbagai teorema hebat ketika masih berusia awal dua puluhan.

Walau bagaimanapun, masalah mental telah mengganggu bakat besar dan juga kehidupannya ketika semakin berusia. Hidupnya musnah akibat masalah paranioa yang dihadapi sehingga membawa kepada kematiannya.

Kurt Friedrich Godel dilahirkan pada tahun 1906 di tanah jajahan Austria yang kini dikenali sebagai Republik Czech. Dia adalah seorang yang amat pintar sejak dari kecil lagi. Keluarganya menggelar Godel sebagai 'Herr Warum' atau 'Encik Kenapa' kerana kekerapannya bertanyakan soalan dalam apa sahaja hal.

Sewaktu bersekolah rendah, Godel telah menghidapi demam reumatik dan dia percaya ia adalah punca masalah jantung yang dihidapinya sepanjang hayat. Walaupun begitu, dia tetap menjadi seorang pelajar cemerlang di sekolah rendah, menengah dan di Universiti Vienna.

Pada tahun 1929, dia telah menerima ijazah doktor falsafah hanya pada usia semuda 23 tahun sahaja. Masa yang dihabiskan di Universiti Vienna telah mengubah hidupnya secara peribadi dan profesional untuk selama-lamanya.

Semasa berada di universiti, Godel telah bertemu dan jatuh cinta dengan Adele Numbursky, seorang penari yang telah bercerai dan enam tahun lebih tua daripadanya. Ibu bapanya telah menentang hubungan Godel dan Adele, membuatkannya berasa sedih kerana dia amat rapat dengan ibunya.

Namun, Adele terbukti menjadi penyokong kuat Godel. Mereka akhirnya berkahwin 10 tahun kemudian pada tahun 1938. Isterinya itu kekal berada di samping Godel dan menjadi orang paling rapat dengannya sehingga ke akhir hayat.

Dalam lanjutan pengajian kedoktorannya, Godel telah menerbitkan 'Incompleteness Theorems' pada tahun 1931. Ia merupakan idea-idea revolusioner termasuk beberapa kenyataan tentang nombor yang walaupun ia adalah nyata tetapi tidak dapat dibuktikan.

Incompleteness Theorems atau teorem tidak lengkap itu telah menggegarkan dunia matematik pada masa itu. Menurut majalah Science, ahli matematik lain telah mempertimbangkan teori itu dan mempersoalkan apa yang mereka ketahui selama ini.

Godel kemudiannya menjadi salah satu penyumbang kepada teori fungsi rekursif yang kini menjadi sebahagian daripada asas dalam penghasilan komputer. Walaupun dia dianggap genius matematik, pada masa yang sama dia juga mempunyai krisis peribadi. Pada pertengahan tahun 1930-an, Godel telah menghabiskan sebahagian besar masanya berada di pusat kesihatan mental.

Antara Perang Dunia Pertama dan Kedua, Godel adalah ahli kumpulan intelektual dan ahli falsafah yang dikenali sebagai 'Vienna Circle'. Walau bagaimanapun, ketika tentera Nazi mula menyerang Austria pada tahun 1938, Godel dan isterinya, Adele, telah melarikan diri ke Princeton, New Jersey, di mana mereka menghabiskan sisa hidup mereka di sana.

Semasa di Princeton, Godel telah berkawan baik dengan seorang lagi ahli teori Jerman terkenal yang tinggal di sana iaitu Albert Einstein. Kedua-dua pendatang ini sering berjalan bersama setiap hari dari pejabat mereka di Institut Kajian Lanjutan di Princeton.

Godel dan Einstein sering berbual dalam bahasa Jerman yang merupakan bahasa ibunda mereka. Einstein begitu rapat dengan Godel sehingga dia pernah menemani pakar matematik itu untuk menghadiri perbicaraan di mahkamah pada tahun 1947 untuk permohonan menjadi warganegara Amerika Syarikat.

Mereka bukan sahaja berkongsi bahasa, malah turut mengalami masalah pengasingan sosial yang sama. Seorang ahli Institut mereka memberitahu akhbar New Yorker pada tahun 2005, kedua-dua orang genius itu tidak mahu berbual dengan orang lain selain sesama mereka sendiri sahaja.

Menurut akhbar itu lagi, mereka berdua sebenarnya mempunyai perwatakan yang berbeza. Einstein adalah seorang yang mesra dan mudah ketawa manakala Godel pula adalah seorang yang serius, muram dan suka bersendirian.

Godel pernah dianggap ahli pemikir terbesar sejak Aristotle tetapi citarasanya adalah pelik dan berbeza, seperti apa yang anda harapkan daripada seorang genius hebat. Filem kegemaran Godel ialah Snow White and Seven Dwarfs.

Apa yang lebih menjadi perhatian ialah tingkah laku Godel yang semakin pelik dan membimbangkan. Dia mengalami paranoid, percaya kepada kewujudan hantu, takut dirinya akan diracun dan percaya bahawa setiap ahli matematik lain yang datang melawat ingin membunuhnya.

Menurut New Yorker lagi, diet pemakanan Godel kebanyakannya terdiri daripada mentega, makanan bagi dan makanan laksatif (makanan yang mudah lawas).

Selepas Albert Einstein meninggal dunia pada tahun 1955, Godel menjadi semakin pendiam dan suka bersendiri. Jika ada orang yang mahu bercakap dengannya, mereka terpaksa membuat panggilan telefon terlebih dahulu walaupun berada dalam bangunan yang sama.

Apabila dia tidak mahu berjumpa dengan seseorang itu, dia akan mengaturkan pertemuan di suatu tempat yang ditetapkan tetapi tidak akan muncul apabila tiba waktunya.

Godel pernah memenangi anugerah Medal Sains Kebangsaan Amerika Syarikat pada tahun 1975 dan hadiahnya akan disampaikan sendiri oleh Presiden Gerald Ford. Akan tetapi, dia enggan menghadiri majlis itu di Washington walaupun ditawarkan dengan pengangkutan peribadi untuk membawanya ke sana.

Selain itu, Godel juga amat takut untuk jatuh sakit. Jadi, dia memakai topeng ski untuk menutup hidungnya ketika dia keluar. Dia hanya akan makanan yang disediakan dan diuji oleh isterinya sahaja.

Dia juga mempunyai episod halusinasi yang banyak dan sering berbicara mengenai kuasa gelap yang akan menyerap semua kuasa baik di dunia ini. Dia juga merasakan ada rancangan jahat untuk meracuninya, disebabkan itu dia sering menolak untuk makan.

Apabila isterinya, Adele, dimasukkan ke hospital pada akhir tahun 1977 akibat sakit tua, dia berhenti makan secara keseluruhannya. Dia menjadi sangat kurus dan terpaksa dimasukkan ke dalam Hospital Princeton tidak lama kemudian. Dua minggu selepas itu, Kurt Godel meninggal dunia akibat kebuluran.

Dalam sijil kematiannya tertulis punca kematian Godel adalah kerana "kekurangan zat makanan dan kebuluran disebabkan oleh gangguan personaliti. Genius matematik itu menghembuskan nafas terakhir ketika berusia 71 tahun dan ketika kematiannya, berat badannya kurang daripada 30kg.


9 Fakta Tentang Kartel Dadah Mexico Yang Jahat

Kartel dadah Mexico menjadi tajuk-tajuk utama secara berterusan yang biasanya melibatkan tindakan keganasan. Tetapi jika anda melihat kepada kejadian terpencil, pasti anda tak dapat melihat gambaran penuh betapa dashyatnya mereka.

Pada tahun 2016 sahaja, terdapat 20,766 pembunuhan di Mexico. Penculikan yang dilaporkan melonjak dari 428 kepada 1,128 orang dalam dekad yang lalu.

Kebanyakan angka itu adalah berpunca daripada kartel dadah ini. Menurut laporan Perkhidmatan Penyelidikan Kongres 2015, lebih daripada 80,000 orang terbunuh antara tahun 2006 dan 2015 kerana keganasan kartel dadah.

Apa menakutkan untuk mengetahui bahawa kartel dadah Mexico mempunyai senjata berkelas dunia dan mereka tidak takut menggunakannya terhadap sebarang sasaran.

Pada Mei 2015, raja dadah di negeri Jalisco telah menembak jatuh helikopter tentera dengan melancarkan pelancar bom tangan roket.

Pihak berkuasa mengatakan bahawa kehadiran senjata gred tentera seperti itu telah diketahui selama beberapa tahun, tetapi kejadian ini adalah serangan kali pertama terhadap helikopter kerajaan.

Pada September 2016, kartel Knights Templar mengulangi tindakan itu dengan peluru berpandu anti kereta kebal. Keganasan yang dicetuskan oleh kartel dadah Mexico terlalu dahsyat sehinggakan ia tidak dapat dibendung oleh pihak kerajaan.

Joaquín Guzmán Loera atau lebih dikenali sebagai El Chapo berjaya melarikan diri dari penjara Mexico bukan hanya sekali tetapi dua kali dalam perjalanan ke penjara di Amerika Syarikat.

Kali kedua, dia berjaya melarikan dari Altiplano, penjara paling ketat di Mexico, melalui terowong yang dibina oleh tahanan lain dengan jarak lebih dari 1.5 kilometer dilengkapi dengan lampu dan pengudaraan.

Tetapi, ini bukan satu-satunya kes berprofil tinggi melibatkan melarikan diri dari penjara Mexico. Pada tahun 2012, lebih daripada 130 tahanan dari penjara di Piedras Negras, berhampiran sempadan Texas, meloloskan diri dari penjara.

Di Apodaca pada tahun 2012, kartel Los Zetas menggunakan pengawal penjara dan pertempuran  yang membunuh 44 banduan sebagai satu cubaan yang membolehkan 30 ahli geng mereka berjaya kelaur dari penjara.

Pada tahun 2009, 53 banduan dari penjara lain melarikan diri selepas mereka diserahkan kepada pengawal polis palsu oleh pengawal penjara.

Pada tahun 2001, El Chapo dikatakan telah melarikan diri dari penjara Puente Grande dengan bersembunyi di dalam troli baju kotor ketika seorang banduan lain menolaknya keluar.

Usaha jenayah seperti ini tidak mampu wujud tanpa "rakan" dengan jawatan yang tinggi. Aliran yang wang yang sangat banyak ke dalam tabung kartel bermakna mereka mampu "membeli" kebanyakan ahli politik.

Javier Duarte, bekas gabenor negeri Veracruz, melarikan diri menggunakan helikopter kerajaan pada Oktober 2016 daripada menghadapi tuduhan berkaitan jenayah terancang dan pengubahan wang haram.

Dia kini dikehendaki di 190 negara dalam waran antarabangsa "notis merah" Interpol. Dia bukan sahaja membiarkan perkembangan kartel dadah dengan menjadikan Veracruz sebagai tempat pembuangan mayat akibat keganasan dadah, bekas gabenor juga dikatakan melakukan pengelewengan.

Menurut pegawai negeri, wang yang sepatutnya disalurkan ke program sosial masuk ke dalam kantungnya. Malah, dia meinpu dengan menjual air dan bukannya ubat sebenar kepada pesakit kanser kanak-kanak.

Duarte hanyalah salah seorang dari segelintir bekas gabenor Mexico yang kini menjadi buruan polis Amerika.

Dalam monopoli, jika anda menguruskan segalanya, cara untuk menjana wang yang lebih banyak adalah dengan kepelbagaian. Negeri Tamaulipas terletak di sepanjang sempadan Texas di Teluk Mexico, lokasi sibuk dan baik untuk perdagangan halal dan haram.

Unik dalam kalangan kartel-kartel lain, kartel dadah di Tamaulipas telah mengambil alih beberapa pejabat kastam di negeri-negeri sempadan dan dengan ini, mereka mengeksploitasi kenderaan import dan eksport.

Kereta, ATV, bot, traktor malah treler adalah antara kenderaan yang menjadi sasaran. Penipuan berlaku dengan mengecaj "caj" tambahan namun menjadi semakin dahsyat apabila mereka merampas kereta import tersebut.

Pegawai sempadan yang bersubahat akan mencadangkan bahawa mereka perlu "berunding" untuk menyelesaikan hal itu, yang bermakna agensi import perlu membayar bayaran tambahan.

Sekiranya agensi import tidak mahu memberi kerjasama, kenderaan-kenderaan tersebut. Terdapat syarikat yang telah menghentikan operasi mereka di sepanjang sempadan Tamaulipas-Texas kerana peras ugut yang berterusan.

Apabila pihak media bercakap mengenai penjara untuk keuntungan, mereka secara umumnya memaksudkan situasi di mana penjara dimiliki oleh syarikat swasta dan dijalankan sebagai satu perniagaan.

Kartel dadah Los Zetas sebenarnya menggunakan penjara untuk menjalankan operasi pengedaran dadah di utara Mexico dan menjadikannya sebagai kubu kematian untuk menyeksa dan membunuh saingan.

Menurut pendakwa raya Coahuila, geng Los Zetas membunuh kira-kira 150 orang menggunakan penjara mereka. Mayat-mayat tersebut dibakar atau dihancurkan dalam tangki asid, kemudian dibuang ke sungai berdekatan.

Anggota tertinggi Los Zetas memakai pakaian seragam mereka sendiri di dalam penjara, termasuk jaket kalis peluru, dan memandu kenderaan mereka sendiri dalam kompleks penjara.

Pemerintahan keganasan ini dikatakan telah berlangsung di antara tahun 2009 dan 2012.

Pada Ogos 2016, agen sempadan di San Diego telah merampas wang tunai mencecah RM12 juta dalam satu insiden yang dianggap sebagai rampasan wang tunai paling tinggi dalam sejarah agensi tersebut.

Wang tersebut ditemui dalam bungkusan kedap udara dan dibungkus dalam kotak. Walaupun ia dianggap sebagai nilai yang sangat besar, namun ia merupakan nilai yang kecil jika dibandingkan dengan jumlah wang yang berjaya diseludup.

Sebaik sahaja dadah diseludup dan dijual di Amerika Syarikat, keuntungan tersebut harus dibawa pulang ke Mexico. Trak biasanya digunakan untuk menyeludup keluar wang dalam jumlah yang banyak, disebabkan oleh trafik yang sesak di antara kedua-dua negara.

Walaupun tiada laporan mengenai kartel mana, pihak berkuasa melaporkan berjaya merampas 4,000 bungkusan wang tunai berjumlah sekitar RM1.4 bilion.

Pada Mac 2017, kartel Los Zetas yang sangat ditakuti telah mengeluarkan satu video memengal kepala.

Terdapat cara yang lebih mengerikan untuk menanamkan keganasan di dalam minda musuh berbanding memenggal kepala, iaitu dengan melakukan beratus-ratus pemenggalan kepala.

Mereka memenggal terlalu banyak kepala sehinggakan ia menjadi satu masalah untuk memusnahkan semua mayat. Pihak berkuasa Mexico menemui kubur yang tidak bertanda di Veracruz yang mengandungi lebih daripada 250 tengkorak.

Terletak di Teluk Mexico, Veracruz merupakan lokasi perang di antara Los Zetas dengan kartel baru yang terdiri daripada bekas ahli Los Zetas sendiri.

Proses pengiraan mayat yang semakin bertambah telah mengambil tempat di selurusuh kawasan Veracruz, dibantu oleh pegawai yang korup.

Pendakwa raya Veracruz, Jorge Winckler memberitahu media, "Veracruz adalah kubur yang tersangat luas".

Apa yang anda akan lakukan jika tiada kewujudan kerajaan, tiada polis yang boleh dipercayai dan kekejaman kartel dadah mengambil alih bandar yang anda tinggal.

Di negeri Michoacán, di mana kartel Knights Templar menjadikannya sebagai masyarakat yang tiada undang-undang, sesetengah orang awam memutuskan untuk bangkit menentang keganasan.

Terdapat kumpulan vigilante Autodefensas di seluruh Amerika Latin namun di Michoacán, mereka melawan kedua-dua pihak polis dan kartel.

Namun, dalam satu dokumentari yang dikeluarkan pada tahun 2015 bertajuk "Cartel Land", terdapat beberapa persoalan yang tidak terjawab tentang Autodefensas sendiri.

Di bawah tekanan dari kerajaan untuk mengesahkan gerakan itu, salah seorang pemimpin mereka telah memberontak dan kemudian diberkas dengan beberapa penentang lain.

Autodefensas yang kemudiannya dijenamakan semula sebagai Kor Pertahanan Luar Bandar, juga terlibat dalam makmal dadah yang membawa kepada persoalan, adakah ia sejenis kartel dadah yang lain?

Presiden Trump telah berulang kali berjanji untuk membina tembok di sepanjang sempadan Mexico sebelum dan selepas pilihan raya sebagai cara untuk membendung kedua-dua imigresen tanpa jenayah dan jenayah rentas sempadan.

Tetapi, tembok di atas tanah tidak akan menjejaskan lalu lintas kartel yang sudah berlangsung di bawah tanah.

Pada Disember 2016, pihak berkuasa Mexico menemui terowong yang menghubungkan San Diego, dengan pintu masuk berhampiran Pelabuhan Entry Otay Mesa, ke kejiranan Garita de Otay di Tijuana.

Terowong itu dilengkapi dengan pencahayaan serta landasan keretapi. Kartel-kartel dadah telah berubah menjadi pakar kejuruteraan, menggunakan kawasan yang mempunyai komposisi tanah dan struktur yang baik seperti rangkaian saliran boleh membantu mengaburkan kegiatan mereka.

Kira-kira 185 terowong antara AS dan Mexico ditemui antara tahun 1990 dan Mac 2016. Kartel Sinaloa dianggap sebagai penggerak di sebalik inovasi terowong ini selepas mereka mula-mula berkembang ke Arizona, 25 tahun yang lalu.


Sejarah Bahasa Arab : Bahasa Terpilih Yang Istimewa

Petik saja bahasa Arab, kita akan terus terbayangkan orang-orang Arab yang tinggal di Arab Saudi, Mesir dan kawasan sekitarnya. Sedangkan bahasa Arab sebenarnya turut sama diletakkan sebagai bahasa rasmi beberapa negara yang tidak kita sangkakan - seperti Djibouti, Eritrea, Somalia serta Republik Chad yang terletak di benua Afrika.

Selain itu bahasa Arab juga diiktiraf oleh beberapa negara lain sebagai bahasa minoriti seperti di Mali, Senegal dan Cyprus. Dianggarkan ketika ini, wujud seramai 420 juta individu yang fasih berbahasa Arab di seluruh dunia meletakkan Arab dalam kedudukan ke 5 bahasa paling ramai pengguna.

Menjadi bahasa yang digunakan dalam tulisan kitab suci al-Quran, tidak dapat dinafikan pengaruh kitab suci itu menyebabkan penggunaan bahasa Arab meningkat, bukan saja di kalangan masyarakat Muslim bahkan di kalangan mereka yang mahu mengkaji kitab tersebut. Tetapi, pernahkah anda terfikir bagaimana bahasa Arab terbentuk?

Bahasa Arab berasal daripada keluarga bahasa Afroasia, dipercayai bermula daripada bahasa Semit yang diamalkan oleh orang-orang Samiyyah. Juga dikenali sebagai bahasa Arab kuno, bahasa ini juga dikenali sebagai 'sem'; jadi bahasa semit dan sem merujuk kepada sejenis bahasa yang serupa.

Istilah 'semit' ini diperkenalkan oleh seorang pengkaji Jerman bernama August Ludwig Schlotzer dalam hasil tulisannya. Bahasa semit boleh dibahagikan kepada dua, bergantung kepada kedudukan geografi dan dinamakan sebagai bahasa Semit timur dan bahasa Semit barat, dengan bahasa Arab yang ada sekarang ini datangnya daripada pecahan bahasa semit barat.

Peredaran zaman serta pergerakan manusia ke daerah-daerah baru menyebabkan bahasa Arab turut sama berpecah dua kepada Arab utara dan Arab selatan, yang turut dikenali sebagai bahasa Yamani kuno.

Bahasa Arab yang wujud sekarang ini berasal daripada bahasa Arab utara, mengambil elemen-elemen bahasa semit lain seperti bahasa Aramaik dan Kanaanit.

Orang Samiyyah yang dikatakan masyarakat yang mula-mula menggunakan bahasa Semit, merupakan sebuah bangsa nomad - jadi untuk menyatakan asal sebenar mereka agak sukar, kerana mereka mengamalkan kehidupan berpindah-randah.

Oleh kerana itu, wujud banyak pendapat yang membincangkan tentang lokasi sebenar penggunaan bahasa semit bermula. Pendapat paling popular menyifatkan orang Samiyyah ini pada awalnya duduk di kawasan Semenanjung Arab, sebelum mula bergerak ke tempat lain.

Ada juga yang menyatakan mereka datang dari Iraq, negera Kan'an yang kini terletak di Syria, Armenia, utara benua Afrika iaitu negeri-negeri Habsyi dan ada juga mengatakan mereka berasal dari Babylon.

Berdasarkan kepada catatan yang ada tentang di mana bermulanya bahasa Semit ini, tetapi persamaan yang ada adalah kedudukannya tetap akan berkisar di kawasan-kawasan Semenanjung Arab. Orang Samiyyah akan berpindah ke kawasan yang mempunyai sumber mata air seperti oasis, sekiranya kawasan yang mereka diami telah kering kontang.

Nenek moyang orang Samiyyah dipercayai berkomunikasi menggunakan bahasa Hebrew atau Ibrani, yang dipercayai menjadi antara bahasa terawal di dunia. Bagaimanapun, beberapa pendapat lain menyifatkan asal bahasa Semit datangnya daripada suru-galur bahasa Arab yang diketagorikan sebagai bahasa Arab proto (proto Arabic) dan juga bahasa Arab kuno (old Arabic/al-arabiyyah al-qadimah).

Wujud beberapa persamaan yang kuat di antara sistem komunikasi orang Samiyyah dengan bahasa Arab lama, seperti penggunaan huruf yang mempunyai bunyi yang perlu dikeluarkan daripada rongga halkum iaitu huru 'ain, gh'ain, ha', kha' dan ha'mzah. Huruf-huruf yang digunakan juga mempunyai persamaan seperti huruf 'sod, dod, tho yang zho yang bunyinya agak tebal - menyamai teknik sebutan Arab kuno.

Membentuk perkataan dalam bahasa Semit juga menggunakan sistem 'thulati 3 huruf' (pembentukan perbendarahaan kata) mirip dengan sistem bahasa Arab kuno.

Dalam zaman sekarang, bahasa Arab boleh dikategorikan kepada beberapa kelas yang berbeza, bergantung kepada faktor geografi.

Dari segi bidang akademik pula, bahasa Arab boleh dipecahkan kepada dua kumpulan : standard moden Arab dan juga Arab klasikal. Walaupun begitu, untuk penutur bahasa Arab sendiri, tidaklah wujud perbezaan yang ketara antara kedua kategori ini, kerana kategori ini wujud adalah untuk membezakan sistem bahasa dan tulisan bahasa Arab terdahulu dengan sekarang.

Bahasa Arab klasikal adalah sistem bahasa yang digunakan dalam penulisan kitab suci al-Quran, membolehkan sistem itu turut sama digelarkan sebagai 'bahasa Quranik' selain daripada koleksi-koleksi literatur yang diusahakan pada zaman tersebut, sekitar era pemerintahan Umayyah dan Abbasiyah pada abad ke 8 dan 9.

Sementara bahasa Arab sekarang dikategorikan sebagai Standard Bahasa Arab Moden, dalam kehidupan seharian dalam pertuturan, media dan juga percakapan formal. Tidak banyak perbezaan yang jelas dalam kedua-dua kategori bahasa Arab sekarang, kecuali beberapa perbezaan kecil seperti penambahan istilah-istilah baru yang belum wujud dalam tatabahasa Arab Klasikal.

Mengikut kata mereka yang mahir, untuk mempelajari bahasa Arab dengan lebih mudah - kenalpasti tujuan anda belajar sebagai titik permulaan. Nak mudahkan komunikasi dengan orang Arab? Belajar standard bahasa Arab moden. Nak mendalami al-Quran dengan lebih jelas? Ambil kursus bahasa Arab klasik.

Lama-kelamaan, tak susah untuk anda membiasakan diri dengan kedua-duanya. Maah salamah!


Ini Apa Yang Anda Boleh Beli Dengan Wang Sebanyak USD100 Bilion

Tahukah anda, tahun 2018 menyaksikan kemunculan lelaki pertama dengan kekayaan melebihi USD100 bilion bersamaan dengan RM410 bilion? Individu tersebut tak lain dan tak bukan adalah Jeff Bezos, Ketua Pegawai Eksekutif dan presiden Amazon.com.

Kini, kekayaan beliau dianggarkan sebanyak USD165 bilion atau RM680 bilion. Bill Gates yang satu ketika dahulu merupakan manusia terkaya di dunia kini berada di kedudukan kedua dengan kekayaan sebanyak USD103.8 bilion atau RM427 bilion.

Dengan hanya memikirkan tentang betapa banyaknya wang ini sahaja sudah cukup untuk membuatkan anda pening kepala. Tapi, pastinya anda sendiri pernah berangan-angan untuk memiliki kekayaan seperti ini, kan?

Namun persoalan,sebenar adalah, apakah yang anda akan lakukan dengannya? Dan apa yang anda boleh lakukan dengannya?

Adakah anda akan melancong ke seluruh dunia? Beli mahligai idaman? Jet atau pulau peribadi?

Adakah anda akan jadikan dunia ini ke arah lebih baik? Dan adakah anda hidup cukup lama untuk membelanjakan wang sebanyak itu?

Jika anda fikirkan sejenak, mereka yang kaya sering dihakimi dengan cara mereka membelanjakannya. Sesetengah orang menghabiskan wang untuk membeli kereta lebih banyak berbanding kos pendidikan di universiti.

Kemudian, kempen seperti "The Giving Pledge" dilancarkan yang melihat 175 orang terkaya di dunia berikrar untuk menyumbangkan kekayaan mereka untuk tujuan amal.

Setakat ini, ahli-ahli The Giving Pledge secara kolektif telah menjanjikan lebih daripada RM1.5 trilion. Namun bagi kebanyakan daripada kita, adalah sukar untuk mengukur atau membayangkan betapa banyakanya wang tersebut.

Jadi, untuk mendapatkan gambaran yang lebih jelas, iluminasi.com kongsikan beberapa perkara yang anda boleh beli dengan wang sebanyak USD100 bilion (RM410 bilion).

Jika anda sudah lama memikirkan tentang percutian idaman anda, kini anda boleh pergi ke mana sahaja yang anda mahu dan selama yang anda mahu.

Dan anda boleh melakukannya dengan penuh bergaya di mana dengan wang sebanyak itu, anda mampu membeli sekitar 250 buah pesawat Boeing 747.

Dengan kata lain, anda boleh menubuhkan syarikat penerbangan peribadi anda sendiri.

Tetapi, jika anda serius mempertimbangkan untuk menjadi seorang raja, anda mampu untuk membeli sebuah negara.

Dengan Costa Rica yang memperoleh KDNK sebanyak RM370 bilion, anda sebenarnya boleh memiliki negara ini.

Anda juga boleh memiliki 2 armada kecil dengan setiap satunya memiliki pengangkut pesawat sendiri, berharga RM205 bilion setiap satu.

Dengan separuh daripada kekayaan anda ini, anda boleh membeli domain diraja terbesar di dunia iaitu Istana Versailles yang terletak Perancis, yang dilengkapi dengan 700 buah bilik, 600 keping lukisan, 400 ukiran dan 1,400 air pancut.

Baki selebihnya boleh digunakan untuk membeli Whitehouse yang dianggarkan bernilai RM1.6 bilion, Istana Buckingham dengan anggaran RM2 bilion, Istana Musim Sejuk St. Petersburg dengan RM26.5 bilion dan Istana Empayar di Tokyo dengan harga RM50.4 bilion.

Jika ketika ini rumah paling mahal di dunia adalah Antilia milik Mukesh Ambani yang menelasn kos mencecah RM4.1 bilion, namun anda mampu untuk memiliki 100 buah Antilia.

Atau mungkin anda boleh beli muzium Louvre di Paris dan segala isinya dengan harga RM185 bilion.

Namun jika anda tak minat dengan bangunan dan seni, anda mungkin meminati sukan. Anda mampu membeli 10 pasukan bola sepak termahal di dunia iaitu :

Jika anda meminati kereta sport, anda mampu untuk memiliki kereta termahal di dunia iaitu Bugatti La Voiture Noire, sebanyak 8,039 buah.

Jika anda meminati kereta tempatan paling popular iaitu Perodua Myvi, anda perlu mencari lokasi yang cukup untuk menyimpan sebanyak 6.83 juta unit, jika kilang Perodua mampu menghasilkan sebanyak ini.

Walaupun anda mampu berbelanja besar untuk memenuhi tuntutan nafsu anda, perlu anda ingat bahawa bagi sesetengah orang duit yang banyak bukan sahaja satu realiti tetapi tanggungjawab yang serius.

Dengan wang sebanyak RM410 bilion atau RM410,000,000,000, anda boleh membiayai 4.1 juta pelajar di universiti swasta dengan kos yuran pelajaran sebanyak RM100,000 setiap seorang.

Memandangkan kos untuk menyelamatkan Great Barrier Reef, terumbu karang di Australia, hanyalah sebanyak RM250 juta, bayangkan apa yang boleh dilakukan untuk mewujudkan kehidupan yang mapan dan melindungi alam sekitar.

Pasukan dari beberapa ahli ekonomi terhebat dunia mendakwa bahawa pelaburan tahunan sebanyak RM12 bilion dapat mengurangkan kekurangan nutrisi di dunia membangun sebanyak 36%, sekaligus menyelamatkan lebih dari 100 juta kanak-kanak dari kelaparan setiap tahun.

Selain itu, tambahan RM8 bilion setiap tahun ke arah penyelidikan dan pembangunan pertanian bukan sahaja akan meningkatkan keselamatan makanan global, tetapi juga melindungi biodiversiti dan mencegah penebangan hutan.

Trend boleh menjadi lebih kos efektif jika terus dibiayai. Mungkin tak semua yang mampu melakukan hal sebegini jika memiliki kekayaan sebegitu banyak.

Namun, adalah menjadi satu kewajipan untuk tidak mementingkan diri sendiri dan gunakan wang tersebut ke arah yang lebih bermanfaat kerana wang mampu mengubah dunia, membantu orang keluar dari kemiskinan dan merangsang pertumbuhan, pendidikan, dan inovasi.

Jadi, jika anda memiliki kekayaan sebanyak USD100 bilion atau RM410 bilion, apa yang akan anda lakukan?


Sejarah Bagaimana Masyarakat Melayu Terdahulu Memeluk Islam

Pemikiran masyarakat Melayu sebelum kedatangan Islam, lebih bercirikan kepada pemahaman animisme yang meyakini setiap benda atau objek mempunyai jiwa masing-masing.

Atas sebab itulah sehingga sekarang, masih ada di antara kita percaya ada tempat yang berpenunggu sehingga kita diajar untuk 'minta izin daripada Datuk, cucu tumpang lalu' semasa kecil. Masyarakat Melayu zaman dahulu juga mengamalkan tradisi menyembah pantai dan memberi makan pada semangat yang wujud di lokasi-lokasi tertentu.

Tahukah anda asal-usul perkataan 'sembahyang' juga dikatakan berpunca daripada pemikiran berbentuk animisme ini?

Masyarakat Melayu zaman dahulu percaya 'hyang' atau semangat nenek moyang mereka perlu ditenangkan melalui upacara pemujaan, jadi mereka akan 'menyembah hyang', mempersembahkan makanan atau pemujaan supaya tenaga roh-roh tadi melindungi mereka, memberikan orang Melayu kehidupan dalam bentuk yang baik.

Atas sebab itulah ajaran yang dibawa agama Hindu atau Buddha menjadi pilihan masyarakat Melayu dahulu kala..

Selepas menerima kedatangan agama Hindu atau Buddha, upacara-upacara animisme tadi berubah menjadi semakin formal berikutan penyatuan agama dan kepercayaan lama dalam kehidupan seharian. Penyerapan itu mudah berlaku kerana kedua-dua agama dikatakan tidak bercanggah dengan budaya masyarakat Melayu zaman tersebut, memperkukuhkan kepercayaan lama tanpa perlu membuangnya.

Berikutan pengaruh pemerintah yakni raja-raja masa lalu, penyebaran kepercayaan Hindu dan Buddha mula merebak ke seluruh pelusuk masyarakat. Konsep Dewa-Dewa dan kewujudan Tuhan yang diperkenalkan dalam agama tersebut mula diajarkan kepada masyarakat Melayu, membentuk pemahaman spiritual orang Melayu bahawa adanya kuasa lain yang lebih besar pada mereka; selain daripada kepercayaan kepada 'hyang' dan semangat nenek moyang yang dipercayai.

Orang Melayu mula berevolusi dari segi spiritual, berbanding hanya melakukan upacara pemujaan menyembah 'hyang', masyarakat Melayu mula menerima adanya kuasa yang lebih besar seperti Dewa yang mempunyai kuasa sakti dan ghaib.

Di sinilah bermulanya pemahaman masyarakat Melayu terdahulu tentang 'konsep Tuhan.'

Walaupun ada pendapat mengatakan agama Islam sebenarnya sudah tiba ke kepulauan Nusantara lebih awal sekitar abad ke 9, pendapat paling popular menyebut Islam hadir ke alam Melayu sekitar abad ke 13 dan 14.

Dipercayai proses penghayatan Islam melibatkan masyarakat Melayu dilakukan dalam dua fasa; fasa pertama bermula sekitar abad 13 dan 14 dan fasa kedua pula berlaku pada abad ke 15 hinggalah abad ke 18.

Fasa pertama bermula dengan pengenalan konsep asas tentang pegangan tauhid yang terlebih dahulu memperkenalkan wujudnya Allah yang satu. Fasa kedua pula pula adalah fasa penggantian atau lebih senang dikatakan fasa pembetulan dalam memperjelaskan adat resam orang Melayu ketika itu yang masih kuat mempercayai elemen animisme seperti kewujudan penunggu; digantikan dengan kepercayaan wujudnya Allah swt.

Beberapa amalan yang telah diamalkan sekian lama diberikan perspektif berbeza dan ini membantu memudahkan masyarakat Melayu menerima 'agama baru' itu.

Pengenalan istilah mirip untuk terma 'sembahyang' dan 'jampi' diperkenalkan dengan istilah 'solat' serta 'ruqyah', membantu mempercepatkan pemahaman orang Melayu mengasimilasikan pemahaman mereka terhadap agama Islam.

Jampi atau mentera yang dibaca orang Melayu untuk bercucuk tanam yang memetik 'Datuk Petala Bumi' atau 'Jin Tanah' pula dididik untuk digantikan dengan lafaz 'Bismillahhirrahmanirrahim' yang lebih bersifat tauhid. Dari situ kita boleh memahami bagaimana ulama' terdahulu mendakwahkan orang Melayu - mereka tidak mengubah sepenuhnya amalan masyarakat Melayu tetapi sebaliknya menyamakan elemen lama kepada elemen Islam, untuk dimulakan tabiatnya.

Proses integrasi Islam ke dalam hidup masyarakat Melayu berlaku dengan cara yang organik kerana orang Melayu dapat melihat wujudnya persamaan di antara kepercayaan dan pegangan lama mereka, membolehkan Islam diterima dengan lembut dan semulajadi tanpa berlakunya penolakan bahkan pergolakan.

Perubahan paling penting yang berlaku dalam jiwa setiap orang Melayu yang menerima Islam ketika itu - adalah penerimaan terhadap konsep 'Abdullah' yang membawa makna 'Hamba Allah'; menjadikan setiap diri masyarakat Melayu mula meyakini wujudnya Dia Yang Maha Kuasa.

Orang Melayu mula sedar setiap antara kita sebenarnya hanyalah makhluk kecil yang mempunyai tanggungjawab mengabdikan diri pada Tuhannya.

Walaupun Islam datang ke kepulauan Melayu dengan cara yang lunak serta teratur penyebarannya, ini juga memberi kesan pada kita; menyebabkan masyarakat kita sehingga kini masih ada lagi yang mengamalkan beberapa adat dan pantang larang yang berasal daripada kepercayaan masyarakat Melayu sebelum kedatangan Islam.

Kami sudah menulis tentang 5 pantang larang masyarakat Melayu yang berasal daripada agama Hindu. Sehingga ke hari ini kepercayaan kepada amalan itu masih mempunyai sisanya dalam minda masyarakat Melayu bukan?

Upacara melenggang perut dan bercukur kepala bayi misalnya masih lagi diamalkan, namun digantikan dengan bacaan ayat-ayat al-Quran. Secara jelas, kepercayaan-kepercayaan yang kuno walaupun masih diamalkan sehingga ke hari ini sudah tidak lagi berlawanan dengan pegangan akidah umat Islam dan lebih penting kebiasaannya diamalkan atas dasar tujuan yang baik.

Apa yang menarik untuk dibincangkan - kedatangan Islam ke alam Melayu juga membawa bersama pegangan-pegangan intelektual moden Kristian dan falsafah Greek yang membawa kepada perubahan jiwa dan minda masyarakat masyarakat Melayu. Orang Melayu mula lebih terbuka dengan konsep falsafah dan sains, serta bentuk-bentuk pemikiran sarjana barat yang tidak menyimpang daripada Islam.

Selepas berakhirnya fasa kedua kedatangan Islam ke sini, apa yang difahami sebagai fasa ketiga mula berlaku secara semulajadi selepas itu apabila orang Melayu mula keluar daripada belenggu pemikiran tahyul, mempercayai dongeng dan mitos - membentuk jiwa berlandaskan Islam disokong minda intelektual hasil pemikiran pemikir Barat.

Proses ini layak dikatakan bermula pada abad ke 18 serta masih berterusan sehingga ke hari ini.

Kami tidak mahu mengulas panjang perihal ini, jadi kami tinggalkan anda dengan satu petikan karangan Professor Dr. Wan Mohd Nor Wan Daud, pengasas kepada CASIS di UTM yang dulu pernah bersama-sama Tan Sri Dr. Syed Muhammad al Naquib bin Ali al-Attas, membangunkan ISTAC di UIA. Pada kami, persoalan ini telah dijawab oleh beliau dengan cantik sekali;

Saya ingin mengetengahkan sebab utama kenapa umat Islam di Alam Melayu teguh berpegang kepada ajaran Islam walaupun kedatangan Islam ke sini tidak berlaku dengan kekuatan tentera dan ekonomi, dan walaupun kemudiannya umat Islam ditakluk oleh golongan Kristian yang kuat dan pintar.

Sebabnya tidak lain kerana pandangan alam dan kerangka keilmuan Melayu berteraskan Islam telah berakar dalam akal sanubari Melayu. Proses pengislaman ini berjaya kerana kewibawaan tokoh-tokoh pembawa agama itu, dan keikhlasan para pemimpin dan pembesar memeluk agama baru itu.

Pada pandangan penulis, jiwa seseorang Melayu itu amat unik kerana kita mudah menerima orang lain walaupun tidak sebangsa kita. Kedatangan agama-agama seperti Hindu dan Buddha sehinggalah kedatangan Islam kepada alam Melayu, semuanya berlaku kerana kesanggupan orang Melayu untuk beradaptasi dengan sesuatu yang asing bagi mereka.

Nasihat kami, janganlah berubah. Orang Melayu harus terus mengamalkan sikap terbuka yang telah kita amalkan sekian lama.

Apa yang lebih penting, sama-samalah kita pelihara Islam yang sudah bertaut di dalam masyarakat kita kerana ini adalah peninggalan nenek moyang kita, yang telah diwariskan untuk kita meneruskannya.


5 Tokoh Berbangsa Cina Malaysia Yang Fasih Berbahasa Melayu

Negara kita amat terkenal sebagai negara yang mempunyai kepelbagaian budaya dan agama masyarakatnya, mampu hidup saling harmoni antara satu sama lain tanpa berlaku banyak insiden buruk melibatkan masalah kaum - seperti yang berlaku di negara-negara lain.

Bagaimanapun, kritikan-kritikan terhadap kemampuan berbahasa kebangsaan sebilangan besar penduduk negara kita tetap kedengaran serta tidak akan berhenti, selagi polemik bahasa terus menjadi duri dalam daging masyarakat kita. Mengapakah perkara ini terus dibiarkan berlaku?

Sedangkan negara kita sudah mempunyai ramai tokoh bukan Melayu yang menunjukkan penguasaan Bahasa Melayu yang tinggi, ada kalanya melebihi orang Melayu sendiri. Siapakah mereka ini? Berikut adalah 5 tokoh negara kita yang penulis rasakan layak dijadikan ikutan dalam perihal penguasaan bahasa kebangsaan oleh setiap rakyat negara kita, sama ada daripada aspek perturuan mahupun penulisan.

Siapa tidak kenal Tan Sri Dr. Khoo Kay Kim? Beliau adalah salah seorang tokoh berbangsa Cina yang sangat terbuka dalam menerima asimilasi budaya masyarakat Melayu dalam hidupnya, sehinggakan apabila kita mendengar dia bercakap, mampu mengalahkan orang Melayu sendiri daripada kemampuan berbahasanya.

Dr. Khoo adalah seorang berbangsa Cina Peranakan atau lebih popular digelar keturunan Baba dan Nyonya. Lahir pada 28 Mac 1937 di Kampar, Perak beliau menjadikan pendidikan sebagai satu elemen yang sangat penting dalam hidupnya. Apa yang menarik tentang latar belakang beliau - daripada ijazah sehinggalah ke peringkat sarjana di buat di Universiti Malaya sahaja. Setia betul mendiang dengan UM.

Amat menyedihkan pada 28 Mei 2019, negara kita dikejutkan dengan berita kematian beliau akibat kegagalan paru-paru. Kehilangannya menyebabkan negara kita kehilangan salah seorang paling berpengaruh dalam usaha mempopularkan budaya dan bangsa Melayu, sebagai elemen penyatu negara kita.

Anak jati Kota Bharu, Kelantan yang lahir pada 26 Mei 1942, Dr. Tan Seng Giaw merupakan nama yang tidak asing bagi pengikut politik negara kita. Merupakan salah seorang yang paling lantang bersuara sebelum karier politiknya dijatuhkan partinya sendiri iaitu DAP, Dr. Tan terkenal sebagai pemimpin berbangsa Cina yang bukan saja fasih berbahasa Melayu - malahan mampu menulis jawi dengan baik.

Menjadi wakil rakyat Kepong selama 8 penggal berturut-turut sejak pilihanraya umum ke 6 hinggalah ke 13, karier politik Dr. Tan berakhir setelah namanya tidak lagi disenaraikan ekoran beberapa kontroversi yang melanda dirinya.

Bagaimanapun, sebelum menyepi daripada politik (walaupun masih seorang ahli DAP) Dr. Tan banyak menulis pantun-pantun berbahasa Melayu membidas keputusan yang diambil kepimpinan parti. Nak kritik pun, berkias-kias - memang macam orang Melayu tulen. Kini, Dr. Tan lebih menumpukan bidang perubatan, terus memberikan khidmat di klinik kulitnya yang terletak di Petaling Jaya.

Datuk Seri Dr. Wee Ka Siong ketika ini merupakan satu-satunya wakil kaum Cina yang terus berjuang sebagai pembangkang di Parlimen. Pada pilihanraya 2018, beliau adalah satu-satunya pemimpin parti MCA yang menang di peringkat parlimen - walaupun hanya dengan majoriti 303 undi sahaja.

Karier politiknya dilihat mula melonjak naik selepas pertukaran kerajaan dan dia kini semakin dikenali ramai, berikutan kepetahannya bertutur dalam bahasa Melayu yang kerap membuatkan pemimpin lain kesipuan. Seorang berketurunan Hakka, Dr. Wee lahir pada 20 Oktober 1968, di Jasin, Melaka sebelum dibesarkan di Tampin, Negeri Sembilan yang banyak membentuk peribadi beliau sehingga kini.

Semenjak kecil, dia ditugaskan untuk membantu datuknya menguruskan kedai runcit milik datuknya, jadi dia dikenali penduduk kampung sebagai budak yang merekodkan semua hutang orang kampung dalam buku 555. Dr. Wee juga membesar dalam keluarga yang mahir berbahasa. Ibunya mampu berbahasa Telugu dan Tamil, sementara ayahnya juga fasih berbahasa Melayu.

Salah seorang individu yang dikatakan menjadi tulang belakang utama kejayaan Pakatan Harapan mengalahkan Barisan Nasional dalam pilihanraya tahun 2018, Liew Chin Tong bagaimanapun tewas dalam pilihanraya kerusi parlimen kepada Dr. Wee Ka Siong dalam persaingan sengit.

Bagaimanapun, jelas sekali strategi kenapa dia diletakkan sebagai seteru kepada Dr. Wee; ini kerana secara luarannya, kedua-duanya mempunyai kemahiran berbahasa Melayu yang sangat baik serta mampu menarik pengundi berbilang kaum. Ketika ini, Liew dibawa masuk ke Kabinet sebagai Timbalan Menteri Pertahanan, bagi membantu urus tadbir kementerian itu dengan pangkat sebagai seorang senator.

Lahir pada 27 November 1977 di Subang Jaya, Selangor, Liew memperolehi kelulusan dalam bidang sains politik di Australia sebelum kembali menyambung pendidikan di Universiti Malaya dalam bidang perhubungan serantau. Menjadi salah seorang tokoh akademik dalam parti DAP, Liew diberikan tanggungjawab menguruskan Institut Pulau Pinang serta bertugas menyelia pembangunan modul bidang pendidikan politik parti DAP.

Satu lagi nama yang sebaris dengan nama mendiang Dr. Khoo Kay Kim, Dr. Teo Kok Seong merupakan pakar rujukan negara kita dalam bidang linguistik, ketika ini berkhidmat sebagai Felo Utama di Institut Kajian Etnik Universiti Kebangsaan Malaysia.

Kelulusan beliau dalam bidang bahasa tidak boleh disangkal lagi, kerana dia mempunyai empat kelulusan yang melibatkan bidang serupa iaitu linguistik dan falsafah, menjadikan beliau antara orang yang layak bergelar pakar bahasa. Lahir pada 22 Mei 1953 di Kota Bharu, Kelantan beliau mendapat kelulusan sarjana muda dalam pengajian bahasa pada tahun 1982 sebelum menyambung dalam bidang persuratan dan falsafah pada peringkat seterusnya.

Selepas tamat pengajian, Dr. Teo berkhidmat sebagai guru bahasa Inggeris dan sejarah di Raub, Pahang sebelum dilantik sebagai tutor di UKM pada tahun 1982. Berikutan sumbangannya pada usaha memartabatkan bahasa Melayu, Dr. Teo dianugerahkan Tokoh Pemartabat Bahasa Melayu Wilayah Persekutuan pada tahun 2012 dan anugerah Tokoh Pejuang Bahasa pada tahun 2015.


Metal Gear Solid : Videogame Ikonik Yang Mengubah Industri Dunia

Pada satu hari pertengahan tahun 1998 - di salah sebuah butik elektronik milik Sony bernama Sony Wings (ketika itu) terletak di dalam kompleks Suria KLCC, penulis bersama puluhan lagi pengunjung berkerumun di depan sebuah televisyen yang dipasangkan dengan satu unit Playstation pertama.

Kami semua menonton bagaimana pengunjung lain sedang mencuba demonstrasi permainan video paling hangat ketika itu - 'Metal Gear Solid.'

Publisiti yang diberikan kepada judul Metal Gear Solid ketika itu sangat meluas. Sebelum dilancarkan lagi, judul itu dikatakan bakal membawa sesuatu yang belum pernah dilihat dalam industri permainan video.

Tanpa sedar penulis yang ketika itu masih remaja bersama puluhan orang lain berlainan bangsa, agama dan usia bersorak menonton judul itu dimainkan. Kami juga khusyuk melihat adegan-adegan yang dipaparkan dalam filem itu, khasnya adegan di mana watak utama Solid Snake berjaya menyusup masuk ke dalam lif kemudian menanggalkan topeng muka yang dia pakai. Macam filem!

Apa yang kami saksikan secara tak langsung pada hari tersebut, sebenarnya telah mengubah bagaimana masyarakat dunia melihat permainan video sebagai satu bentuk media yang berbeza dan 'Metal Gear Solid' atau MGS yang memulakannya.

Sekiranya anda adalah individu yang sempat melalui era permainan video 8-bit dan 16-bit; lebih beruntung sempat merasai era 70-an dan 80-an di mana permainan video sedang dibangunkan -  kita pasti sedar keupayaan pembangunan teknologi ketika itu jauh berbeza berbanding sekarang.

Kebanyakan permainan video masih lagi menggunakan grafik 2D, ringkas animasi pergerakannya serta tidak berjaya menggabungkan elemen sinematik dengan berkesan - ekoran keterbatasan kuasa pemprosesan yang ada. Untuk merasai judul yang lebih mirip dengan filem, peminat perlu memiliki sebuah komputer yang mampu memproses grafik lebih berkuasa namun malangnya ketika itu, harganya pula terlampau tinggi berbeza dengan zaman sekarang.

Skrin komputer yang digunakan orang ramai ketika itu pun hanya bersaiz 15 inci sementara tablet zaman sekarang pun ada yang dah mencecah 10 ke 12 inci.

Kemunculan konsol Playstation pertama mengubah kualiti pemproses visual, membawa era grafik 3 dimensi yang memberikan ruang serta bentuk lebih pejal pada watak dan latar belakang; namun usaha untuk menggabungkan elemen sinematografi filem ke dalam permainan video masih berlaku dengan perlahan.

Judul 'Final Fantasy 7' keluaran Squaresoft berjaya mempopularkan keupayaan untuk menggunakan video pergerakan penuh sebagai elemen penting penceritaan dalam permainan video, namun video yang dipaparkan masih bersifat tidak interaktif.

Pengguna tidak berupaya mengawal apa yang mereka lihat dan hanya sekadar menjadi penonton semata-mata. Namun kejayaan judul tersebut membuktikaan penerimaan peminat kepada bentuk penceritaan yang lebih matang dalam permainan video; menunjukkan potensi yang ada dalam medium tersebut, untuk diperkembangkan.

Atas sebab itulah 'Metal Gear Solid' diberikan perhatian sejak mula diumumkan pada tahun 1995 oleh peminat permainan video. Ini kerana tajuk itu dikatakan mahu menggabungkan semua elemen yang terbaik media - sinematografi, lakonan, muzik, watak, penceritaan dan elemen permainan yang mampan dalam satu judul permainan video yang moden.

Kami yang berkerumun di Suria KLCC hari itu bersorak seronok melihat apa yang kami lihat, kerana itu adalah kali pertama penulis menyaksikan sendiri sesuatu yang belum pernah ada sebelum itu. Apa yang pasti, demonstrasi yang dilakukan menggunakan 'Metal Gear Solid' berbahasa Jepun itu walaupun tidak kami fahami dialognya - benar-benar mengubah bagaimana kami melihat 'videogame'.

Bagi peminat permainan komputer, nama pengarah Jepun Hideo Kojima mungkin sudah mereka kenali berikutan kejayaan dua judul permainan video yang dilancarkan sebelum itu iaitu Snatcher' dan 'Policenauts.'

Terkenal sebagai tukang karang cerita yang handal ekoran dua judul itu, Kojima gemar memasukkan elemen penceritaan sains fiksyen yang berbelit-belit temanya serta teori falsafah sebagai tulang belakang jalan cerita tulisan beliau.

Kedua judul klasik itu mempunyai satu persamaan yang amat ketara di mana kedua-duanya cuba membawakan unsur-unsur sinematik yang terhad, penataan dialog yang kompleks serta lakonan drama yang ringkas hasil kekurangan teknologi ketika itu untuk menyampaikan jalan ceritanya.

Berbeza dengan pengeluar lain ketika itu yang masih berpegang kepada dunia fantasi medieval, Kojima mengambil pendekatan berbeza mencedok dunia punk siber - menggabungkan falsafah teknologi pembangunan manusia serta dunia berteknologi tinggi sebagai latar belakang permainannya. Bagaimanapun, kedua-dua judul itu diakui sendiri oleh beliau berdepan kekangan teknologi, menggagalkan usaha Kojima mahu memenuhi visi yang besar kemungkinan dia sahaja nampak.

Peranti Sony Playstation pertama mampu memproses grafik 3 dimensi, memainkan semula dialog dalam bentuk audio sebenar serta sistem bunyi yang mempunyai kadar resolusi sama seperti cakera padat (ketika itu) memberikan Kojima yang ketika itu salah seorang penulis sains fiksyen terbaik permainan video, peluang pertama merealisasikan apa yang dihajatinya selama ini.

Sekiranya anda membandingkan kualiti grafik 'Metal Gear Solid' dengan apa yang dapat kita lihat hari ini, sudah pastilah jelas jauh berbeza tarafnya. Namun di sebalik watak Solid Snake yang tidak mempunyai mata, mulut, hidung dan jari yang betul serta tekstur yang agak kabur visualnya - apa yang dipertontonkan Metal Gear Solid ketika itu merupakan sesuatu yang belum ada sebelum itu.

Metal Gear Solid adalah judul permainan video pertama yang dikatakan berjaya merapatkan jurang di antara permainan video dengan filem, dengan penghasilan grafik, audio dan skrip yang setaraf dengan sebuah filem sebenar. Berbeza dengan filem - kita sebagai pemain, mampu memandu jalan cerita.

Selain itu, pada hari demonstrasi MGS di Suria KLCC itulah kali pertama penulis merasakan penggunaan 'gamepad' yang benar-benar sebati dengan apa yang kita nampak di skrin.

Setiap kali kita dikesan musuh, 'gamepad' Playstation akan bergetar mengikut situasi. Apabila musuh hanya mengesyaki sesuatu, getarannya perlahan. Apabila cuba dikesan, getarannya kuat sedikit.

Apabila musuh sedang mengejar - gegaran yang diberikan memberikan penulis satu pengalaman baru. Pada ketika itulah penulis sedar, perkara sekecil itu pun membantu mempertingkatkan lagi pengalaman pemain dalam menghayati apa yang sedang dilalui watak.

Itu sesuatu yang filem gagal lakukan sehingga kini; menarik peminat masuk ke dalam filem bukan secara dari segi visual bahkan dari segi fizikal.

Kali terakhir penulis menghabiskan Metal Gear Solid dari mula sampai penamat, sekitar tahun 2002 atau 2003 sebelum konsol Playstation penulis mula menunjukkan tanda-tanda sukar nak membaca cakera padat sehingga perlu diterbalikkan. Bagi mereka yang lalui zaman tu, pasti anda tersenyum membaca apa yang penulis sebutkan.

Melihat balik video permainan 'Metal Gear Solid' di Youtube, banyak nostalgia akan kembali segar. Lakonan, dialog dan sinematografinya yang pada ketika itu hanya boleh dilawan filem The Matrix. Jalan ceritanya pula sukar untuk difahami sekiranya kita tidak faham istilah-istilah genetik, sejarah peperangan dan teori-teori konspirasi. Terus terang penulis tak faham sangat apa yang dipertontonkan ketika itu.

Grafiknya memang menyakitkan mata kalau kita saksikan secara langsung. Dah terbiasa dengan grafik yang lebih terperinci zaman moden, kesemua elemen yang dipaparkan dalam Metal Gear Solid akan kelihatan hodoh dan kabur. Bagaimanapun, dari segi aspek isi kandungan serta penggunaan elemen sinematografi filem dalam judul tersebut, Metal Gear Solid menyediakan satu acuan khas kepada industri bagaimana hendak menyatukan apa yang baik tentang filem dan permainan video ke dalam satu bentuk yang berjaya.

Sistem komunikasi CODEC yang senantiasa boleh dihubungi pemain memberikan identiti kepada jalan cerita, membuatkan pemain tidak kesunyian. Mesej anti nuklear yang dipertontonkan juga berjaya mencapai matlamatnya. Sementara itu kisah melibatkan watak utama Solid Snake dan konfrontasi beliau dengan adiknya, Liquid Snake mampu menyaingi mana-mana filem ejen James Bond yang pada ketika itu, seakan hilang arah.

Metal Gear Solid amat penting dalam industri permainan video bukannya kerana menjadi judul pertama berjaya menggabungkan elemen filem ke dalam permainan video dengan berkesan, tetapi kerana semua gabungan elemen itu berjaya membuatkan pemain rasa matang; mengubah persepsi masyarakat dunia ketika itu yang masih meletakkan permainan video sebagai 'hobi kegemaran kanak-kanak.'

20 tahun selepas dilancarkan, Metal Gear Solid kekal relevan. Industri filem kini tidak lagi segan mahu memaparkan visual janaan komputer penuh untuk menggantikan pelakon sebenar, ibarat permainan video.

Penggiat industri filem juga berusaha untuk memperkenalkan cara baru menonton filem, dengan pengenalan sistem sinema 3D, VR dan juga yang terbaru sinema 4D - memasukkan aspek fizikal seperti gegaran, percikan air, angin, haba dan pelbagai aspek lain, untuk memuaskan hati penonton.

Pada tengah hari itu tahun 1998, kami yang berada dalam kedai Sony Wings sama-sama berkongsi kegembiraan serupa menyaksikan sendiri bagaimana satu format baru interaktiviti media terpapar depan mata.

Melihat kembali 20 tahun lalu dan bagaimana jurang filem dan permainan video mula bercantum, tak salah untuk penulis katakan terima kasih banyak pengarah tersohor Jepun yang tak pernah mengeluarkan filem bernama Hideo Kojima.


Kenapa Sesetengah Haiwan Berjalan Menggunakan Dua Kaki - Biped

"Biped" adalah kategori binatang yang menggunakan dua kaki untuk bergerak. Ada yang tersangat pantas, sesetengah yang lain mampu melompat dengan begitu jauh dan yang lain berasal dari keturunan yang mengerikan.

Tapi, persoalannya, adakah bergerak dengan dua kaki lebih baik daripada 4 kaki? Ia bergantung kepada siapa yang anda tanyakan.

Bipedalisme bukanlah satu persoalan tentang yang mana satu lebih baik, tetapi ia tentang tenaga dan evolusi. Sebagai contoh,

Apabila ia tidak terbang, burung akan melompat, berjalan kaku atau berlari menggunakan dua kaki. Mengapa hal ini berlaku?

Pernah tak anda dengar tentang Eoraptor? Eoraptor adalah dinosaur berkaki dua yang berlegar-legara di Bumi sekitar 230 juta tahun yang lalu dan dikatak sebagai nenek moyang semua dinosaur.

Hal ini menjelaskan mengapa begitu banyak dinosaur adalah biped dan oleh kerana burung dikatakan merupakan evolusi dinosaur, jadi spesis ini juga berjalan menggunakan dua kaki yang ada.

Bagi mamalia pula, tak banyak yang betul-betul tergolong dalam kategori biped.

Kangaroo berevolusi untuk melompat menggunakan dua kaki sejak 45 juta tahun yang lalu, namun apabila ia bergerak dengan kadar yang lebih perlahan ia akan menggunakan keempat-empat kaki.

Cicak dan lipas juga menggunakan cara yang sama. Cicak terpantas di dunia iaitu iguana berekor pintal mencatat kelajuan terpantas menggunakan dua kaki dan bukannya 4 kaki.

Namun ini tidak bermakna bipedalisme lebih pantas daripada haiwan lain.

Walaupun iguana berekor pintal mampu berlari sepantas 34.6 kilometer, namun cheetah yang berlari menggunakan 4 kaki mampu mencapai kelajuan melebihi 100 kilometer sejam.

Namun, bagi jarak jauh, biped adalah terbukti sebagai pelari yang lebih pantas. Ini kerana menggunakan 2 kaki untuk berlari memerlukan tenaga yang lebih rendah.

Dalam kajian terbaru, para saintis meletakkan manusia dan cimpanzi di atas treadmill dan membandingkan penggunaan tenaga mereka.

Hasilnya menunjukkan bahawa manusia menggunakan 75% tenaga lebih rendah berjalan tegak berbanding cimpanzi yang menggunakan kaki dan tangan.

Walaupun cimpanzi adalah "saudara" moden yang paling dekat dengan manusia, namun kita telah berubah jauh daripada apa yang kita fikirkan.

Sekitar 4 hingga 7 juta tahun yang lalu, tulang kaki manusia tumbuh lebih panjang dan lebih tebal, sementara struktur pinggul kita disesuaikan untuk menampung bipedalisme.

Peralihan evolusi ini bukan sahaja menjimatkan tenaga, tetapi membebaskan manusia daripada tugasan untuk bergerak sebaliknya boleh digunakan membuat alat, mengumpul makanan, dan mengangkat trofi!


Kisah Sedih Disebalik Lukisan Wanita Terkenal "Lady Jane Grey"

Terdapat satu lukisan terkenal yang dihasilkan oleh Paul Delaroche pada abad ke-19 di Galeri Nasional London tentang 'Hukuman Mati Lady Jane Gray'. Dalam lukisan itu, seorang wanita muda ditutup matanya dan kelihatan sedang bersedia untuk menjalani hukuman mati.

Walaupun potret itu dilukis 270 tahun selepas Lady Jane Gray dihukum pada tahun 1554, ia menceritakan tentang bagaimana seorang kanak-kanak berusia 16 tahun menjadi korban kepada kerakusan perebutan kuasa pada zaman pemerintahan Tudor di England.

Kisah Lady Jane atau "Ratu Sembilan Hari" ini sering diabaikan antara kemahsyuran Raja Edward VI dan saudara tirinya, Queen Mary I. Lady Jane yang ditabalkan sebagai Ratu pada 10 Julai 1553 itu hanyalah sebahagian daripada usaha untuk mendapatkan kepercayaan golongan Protestan di England yang rata-ratanya tidak menyokong Mary yang berfahaman Katolik.

Jane telah digulingkan pada 19 Julai, hanya 9 hari selepas dia ditabal menjadi Ratu. Tempoh pemerintahannya adalah yang terpendek tetapi juga antara yang paling mengejutkan dalam sejarah negara itu.

Walaupun dia hanya dianggap sebagai boneka yang lemah, namun kajian menunjukkan bahawa Jane adalah seorang yang bersemangat, berpendidikan tinggi dan tidak mudah dimanipulasi kuasa-kuasa besar.

Bagaimana Jane boleh terpilih menjadi Ratu bermula apabila Raja Henry VIII menyerahkan takhtanya kepada adik perempuannya, Mary of Tudor, setelah anak-anaknya sendiri mati tanpa meninggalkan waris.

Jane dilahirkan pada Oktober 1537, bulan yang sama dengan kelahiran anak Raja Henry VIII iaitu Edward VI. Bapanya ialah Henry Grey yang memegang gelaran Marquess of Dorset (kemudian Duke of Suffolk). Ibunya pula, Lady Frances Brandon. adalah anak kedua Ratu Mary.

Kedua-dua ibu bapanya menyokong kepercayaan Protestan yang baru dibawa Raja Henry VIII ke England. Jane dan dua adik perempuannya, Katherine dan Mary, juga dibesarkan sebagai seorang Protestan.

Apabila Raja Henry VIII mangkat pada tahun 1547, Putera Edward yang berusia 10 tahun ketika itu ditabalkan menjadi Raja England yang baru. Ketika itu Jane juga turut menjadi perhatian pembesar-pembesar lain. Antaranya ialah Wily Seymour yang berkahwin dengan Ratu Balu Catherine Parr, isteri keenam dan yang terakhir mendiang Raja Henry VIII.

Catherine Parr berkahwin sebanyak tiga kali selepas kematian Raja Henry VIII, menjadikannya Ratu England paling banyak berkahwin dalam sejarah. Seymour memujuk pasangan Grey untuk memberikannya kepercayaan menjaga Jane dan mendakwa dia boleh mengaturkan perkahwinan gadis itu dengan Raja Edward VI.

Jane mempunyai masa hadapan yang cerah. Selain itu, dia juga cemerlang dalam bidang akademik dan meneruskan pengajiannya dalam bahasa Yunani, Latin dan moden. Dia merupakan salah seorang pendamping utama Ratu Balu Catherine Parr. Ia adalah waktu yang paling gembira dalam hidupnya.

Apabila Catherine berpindah dari London ke Istana Sudeley di Gloucestershire untuk melahirkan anaknya bersama Wily Seymour, Jane juga turut mengikut Ratu Balu itu. Malangnya, Catherine meninggal dunia akibat demam berdarah tidak lama selepas melahirkan anak. Jane ketika itu dilantik menjadi ketua berkabung ketika Ratu Balu itu dimakamkan di Gereja St. Mary.

Sementara itu, Seymour tidak menunjukkan sebarang kemajuan dalam rancangannya untuk menyatukan Lady Jane dan Raja Edward VI. Pada tahun 1549, Wily Seymour dikenakan pula hukuman pancung kerana kesalahan membelot.

Jane kemudian kembali semula ke kediaman keluarganya di Bradgate Park, Leicestershire. Ketika itu dia mendapat perhatian daripada golongan Protesten Eropah dan mereka berharap agar dia dapat berkahwin dengan Raja Edward VI supaya pengaruh mereka semakin kuat di England.

Malah, penasihat Raja Edward VI juga pergi ke Perancis untuk mencari bakal isteri raja itu. Ini kerana, kesihatan Raja Edward VI semakin merosot. Keadaan ini merisaukan golongan Protestan sekiranya Raja Edward VI mangkat dan digantikan dengan saudara tirinya, Mary I, yang berfahaman Katolik.

Akhirnya, John Dudley iaitu 1st Duke of Northumberland yang ketika itu memegang jawatan Protector of the Realm telah memulakan langkah dengan mengahwinkan anaknya, Lord Guildfold Dudley, dengan Lady Jane pada Mei 1553.

Raja Edward VI kemudian dipujuk untuk mengenepikan tuntutan kedua-dua saudara perempuannya ke atas takhta England dan menamakan Jane sebagai pewarisnya. Raja Edward VI bersetuju dengan cadangan itu, hanya beberapa minggu sebelum dia mangkat di Istana Greenwich pada 6 Julai 1553.

Pada mulanya Lady Jane enggan menjadi ratu tetapi dipujuk dengan alasan ia adalah haknya yang sah sebagai Ratu England. Jane juga dipujuk suaminya untuk mengambil alih Menara London pada 10 Julai.

Tiada seorang pun rakyat biasa atau pembesar yang mengesyaki motif keluarga Dudley. Ketika itu, Puteri Mary I juga mengisytiharkan dirinya sebagai Ratu England yang sah. Para pengikutnya mula berkumpul bersamanya di Istana Framlingham di Suffolk.

Sebagai Ratu England yang baru, Lady Jane menafikan bahawa suaminya akan menjadi pemerintah bersama. Dia menyatakan bahawa Guildford Dudley hanyalah Duke tetapi bukan Raja. John Dudley tidak dapat mempengaruhi takhta melalui anaknya seperti yang diharapkan.

Ketegasan Ratu Jane tidak bertahan lama kerana hanya dalam masa sembilan hari sahaja, pasukan penyokong Mary I telah berjaya melakukan rampasan kuasa. Lady Jane telah dipenjarakan di Tower Green nombor lima bersebelahan kediaman Ratu manakala suaminya pula ditahan di Menara Beauchamp. 1st Duke of Northumberland, John Dudley, yang dianggap sebagai dalang telah dibunuh.

Lady Jane segera menulis surat kepada Mary I supaya diber keampunan. Dia menyatakan bahawa dia telah mengambil sesuatu yang bukan haknya, pada masa yang sama dia bukan melakukannya sendiri dan tidak suka dengan keadaan itu.

Ratu Mary I membalas surat itu dengan menunjukkan belas kasihan tetapi peluang Lady Jane untuk dibebaskan hilang sama sekali apabila bapanya, Henry Grey telah menyertai Sir Thomas Wyatt dalam pemberontakan menentang Ratu England pada tahun berikutnya.

Bapanya ditangkap ketika bersembunyi di salah satu kediaman mereka, Istana Astley di Warwickshire dan telah dihukum pancung. Ratu Mary I tahu bahawa adalah terlalu bahaya untuk membiarkan Lady Jane dan suaminya untuk hidup kerana berpotensi berlakunya pemberontakan pada masa hadapan.

Bagi Lady Jane, dia sudah bersedia untuk menjadi seorang Protestan yang mati syahid lalu menulis surat kepada keluarganya meminta agar mereka tidak bersedih. Dia yakin bahawa dia akan mati di dunia untuk mendapatkan kebahagiaan yang abadi.

Pada 12 Februari 1554, Lady Jane melihat sendiri suaminya dihukum pancung. Kemudian, Lady Jane pula dibawa ke Green Tower untuk dihukum bunuh. Dia yang diikat matanya telah dipancung oleh algojo menggunakan sebilah kapak.

Mayat Lady Jane dikebumikan di bawah mezbah Chapel Royal St. Peter di Menara London. Dikatakan selama bertahun-tahun lamanya, roh Lady Jane kelihatan berlegar-legar pada setiap ulang tahun kematiannya.

Bagaimana Lady Jane mungkin memerintah England masih menjadi persoalan yang menarik dan tidak dapat dijawab. Walaupun singkat, pemerintahannya menjadi fokus utama dalam keganasan politik Dinasti Tudor dari zaman pergelutan antara Edward VI dan Mary I sehinggalah kepada zaman keemasan Ratu Elizabeth I.